**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Ιουλίου 2020, ημέρα Πέμπτη και ώρα 14.20΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ εκφώνηση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Χειμάρας Θεμιστοκλής (Θέμης), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Φίλης Νικόλαος, Καμίνης Γεώργιος, Κωνσταντόπουλος Δημήτριος, Παπανδρέου Γεώργιος (Γιώργος), Δελής Ιωάννης, Στολτίδης Λεωνίδας, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Aθλητισμού «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις».

Τον λόγο έχει η Εισηγήτρια της Μειοψηφίας, κυρία Ραλλία Χρηστίδου, επί της διαδικασίας.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Κύριε Πρόεδρε, για ποιο λόγο το σχέδιο νόμου κατατέθηκε, πριν από εικοσιτέσσερις ώρες και μάλιστα δεν μπήκε καν στο πινακάκι της Διάσκεψης των Προέδρων; Δεν μπορούμε να καταλάβουμε για ποιο λόγο αυτός ο αιφνιδιασμός;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν υπάρχει κανένας αιφνιδιασμός.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Πώς δεν υπάρχει, κύριε Πρόεδρε! Δεν υπήρχε πουθενά αυτό. Δεν υπήρχε καν στο πινακάκι της Διάσκεψης των Προέδρων, τίποτα δεν υπήρχε σε πρόγραμμα, πουθενά και μάλιστα έρχεται με άρθρα, τα οποία δεν υπήρχαν καν στη διαβούλευση. Οι «άλλες διατάξεις» δεν αφορούν το σχέδιο νόμου για το ΑΚΡΟΠΟΛ. Μας πειράζει και το ότι επιλέχθηκε μάλιστα μία μέρα, που ξέρουμε όλοι πόσο φορτισμένο είναι το πρόγραμμα των Βουλευτών και των Βουλευτριών εδώ. Ξέρουμε ότι συζητείται και ψηφίζεται σήμερα ένα σχέδιο νόμου, που έχει να κάνει με τις διαδηλώσεις και τις δημόσιες συναθροίσεις. Αντιλαμβάνεστε ότι με το να έρθει στη Βουλή να συζητηθεί, έτσι αιφνιδιαστικά, αυτό το σχέδιο νόμου, τη στιγμή που συζητείται ένα άλλο, ας το πούμε, πολύ σημαντικό νομοσχέδιο, αντιλαμβάνεστε ότι μας φέρνετε σε πολύ δύσκολη θέση από την άποψη ότι δείχνετε ότι ο πολιτισμός δεν μετράει και τόσο πολύ, ούτε του δίνουμε και τόσο μεγάλη σημασία, την πρέπουσα σημασία. Τουλάχιστον, εμείς αυτό αντιλαμβανόμαστε. Χωρίς καμία ενημέρωση, εμβόλιμα, σε μία τόσο σημαντική μέρα ! Εγώ έτσι αισθάνομαι και θέλω να μας πει το Προεδρείο το σκεπτικό σας, δηλαδή, πώς αποφασίσατε να «κατεβάσετε» αυτό το νομοσχέδιο σε συζήτηση, τη στιγμή που όλες και όλοι ξέρουμε ότι ο φόρτος εργασίας είναι πάρα πολύ έντονος αυτές τις μέρες. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο φόρτος εργασίας, επί πολλές εβδομάδες και πολλές μέρες, στην ελληνική Βουλή, είναι έντονος και υπάρχουν παράλληλα πολλά νομοσχέδια, τα οποία είναι σε εξέλιξη μαζί, βέβαια, με τη συζήτηση στην Ολομέλεια. Το πρόβλημα θα υπήρχε σε περίπτωση, που είχαμε στην Ολομέλεια – αυτό θα ήταν αντίθετο με τον Κανονισμό – νομοσχέδιο, το οποίο αφορά τη δική μας Επιτροπή, την Επιτροπή Μορφωτικών Υποθέσεων. Έχει συμβεί, λοιπόν - ο Κανονισμός δεν το απαγορεύει - και έχει λειτουργήσει πάρα πολλές φορές στο παρελθόν και αυτή είναι η πρακτική, η οποία ακολουθείται.

Το συγκεκριμένο νομοσχέδιο είναι ένα όχι και τόσο μεγάλο νομοσχέδιο, κατά τη δική μου τη γνώμη. Συνεπώς και χρόνος υπήρχε αρκετός, για να προετοιμαστούν όλοι οι Εισηγητές και να ξεκινήσει η συζήτησή του.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Κοντογεώργος.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Κύριε Πρόεδρε, θα ήθελα να επισημάνω, για άλλη μια φορά, και 15 μέρες νωρίτερα να πήγαινε το νομοσχέδιο, τα ίδια θα ακούγαμε. Τα έχουμε ακούσει πολλές φορές σε αυτή την αίθουσα, χάνουμε χρόνο και μόνο, τη στιγμή κατά την οποία υπάρχουν τα μέτρα για τον κορονοϊό και οι αίθουσες είναι δύο, όπου μπορούν να γίνουν συνεδριάσεις, που υπάρχουν και τέτοιες περιπτώσεις, που μπορεί εμβόλιμα να μπουν συνεδριάσεις. Άρα, σωστά το είπατε, έτσι πρέπει, χάνουμε χρόνο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, θα ήθελα να τοποθετηθώ επί της διαδικασίας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχει λήξει το διαδικαστικό θέμα, μίλησε η κυρία Χρηστίδου, η Εισηγήτρια του νομοσχεδίου.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, δεν είναι έτσι, ακούστηκαν λόγια προσβλητικά για Βουλευτές, πως ό,τι και να γινόταν, το ίδιο θα λέγαμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Δεν κατάλαβα, για ποιο λόγο μιλάτε πάνω στη δική μου τη φωνή, όταν μιλώ από το προεδρείο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Προσπαθώ να σας κάνωνα κατανοήσετε ότι πρέπει να μιλήσουμε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ένταση δεν θα κυριαρχεί, δεν θα υπάρξει εδώ σε αυτή την Επιτροπή, όσο τουλάχιστον εγώ προεδρεύω. Αλλά, όμως, δεν θα επιβάλλετε την άποψή σας, επειδή αυτή είναι η δική σας.

 Προτείνω οι επόμενες συνεδριάσεις να γίνουν ως εξής: Η επόμενη συνεδρίαση, να είναι την ερχόμενη, Δευτέρα, στις 10.00΄ η ώρα το πρωί, που είναι η ακρόαση των φορέων, η συζήτηση επί των άρθρων να είναι την ίδια ημέρα στις 13.00΄, το μεσημέρι και η δεύτερη ανάγνωση του νομοσχεδίου να γίνει, την Τετάρτη, στις 12.00΄, το μεσημέρι.

Αυτή είναι η πρόταση του Προεδρείου.

Προχωρούμε με τους Εισηγητές του νομοσχεδίου. Να ξεκαθαρίσω το εξής, ότι η ακρόαση των φορέων είναι συνεδρίαση, με τηλεδιάσκεψη.

**ΚΑΛΛΙΟΠΗ ΒΕΤΤΑ:** Κύριε Πρόεδρε, σεβαστείτε τους Βουλευτές της επαρχίας. Είναι αδύνατον να είμαστε τη Δευτέρα το πρωί, εδώ. Έρχεται αιφνιδιαστικά αυτή η συνεδρίαση της Επιτροπής, χωρίς να το ξέρουμε και με άρθρα, τα οποία δεν υπήρχαν στη διαβούλευση.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επειδή και εγώ είμαι Βουλευτής της περιφέρειας και επειδή σέβομαι τους Βουλευτές της περιφέρειας, σας λέω, ότι η δεύτερη συνεδρίαση, η πρώτη, τη Δευτέρα, στις 10.00΄ το πρωί, είναι με τηλεδιάσκεψη, με την ακρόαση των φορέων. Η Εισηγήτρια της μειοψηφίας, η δική σας, οφείλει να είναι εδώ, να έχει φυσική παρουσία, ούτε καν οι φορείς δεν θα είναι, θα είναι με τηλεδιάσκεψη.

Το λόγο έχει ο κ. Λοβέρδος.

**ΙΩΑΝΝΗΣ-ΜΙΧΑΗΛ ΛΟΒΕΡΔΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Καλησπέρα σας. Κατανοώ την αγωνία των Βουλευτών της Αντιπολίτευσης, ότι πολλές φορές, είναι πολύ πιεστικά τα πράγματα. Δεν σας κρύβω, ότι συμμερίζομαι αυτές τις ενστάσεις σας, ενίοτε, μην ξεχνάμε, βέβαια, ότι αυτή η Βουλή έχει ψηφίσει, μέσα σε ένα χρόνο, πάνω από ογδόντα πέντε νομοσχέδια και αυτό θα είναι ίσως το 87ο ή 88ο, νομίζω, που θα ψηφιστεί. Πράγματι, το νομοσχέδιο αυτό ήρθε, πρόσφατα, δεν ήλθε, όμως, σήμερα. Προχθές το βράδυ, κατατέθηκε στη Βουλή και είχε προέλθει από διαβούλευση, δηλαδή, το ξέραμε λίγο - πολύ.

Χαίρομαι, τουλάχιστον, όμως, που σήμερα θα μιλήσουμε για πολιτισμό. Είναι σημαντικό, στη χώρα αυτή, να μιλάμε για πολιτισμό και στη Βουλή αυτή μιλάμε για πολιτισμό. Δεν μπορώ να πω ότι είμαι ευτυχής, πάντα, για το επίπεδο του πολιτισμού, που αναδεικνύουμε εδώ μέσα στη Βουλή, αλλά είναι μια ευκαιρία, σήμερα, να επιδείξουμε την πολιτιστική μας επάρκεια.

Ξέρετε, στην Ελλάδα, έχουμε κάνει ένα λάθος. Πολλές φορές, θεωρούμε ότι πολιτισμός είναι μόνον τα πανανθρώπινα μνημεία του αρχαίου ελληνικού πολιτισμού, του οικουμενικού ελληνισμού, από την Ακρόπολη, μέχρι την Ολυμπία ή τους Δελφούς ή ότι τα μνημεία του γραπτού ελληνικού πολιτισμού, από τον Πλάτωνα και τον Αριστοτέλη, μέχρι τον Αριστοφάνη, τον Αισχύλο και τον Ευριπίδη. Δεν είναι αυτό αλήθεια. Αυτός ο ελληνικός πολιτισμός είναι πάρα πολύ σημαντικός, για όλους μας, αλλά είναι για ολόκληρη την ανθρωπότητα.

Ο ελληνικός πολιτισμός της αρχαιότητας ανήκει στην οικουμένη, δεν ανήκει μόνο σε μας και είναι πολύ σημαντικό, εμείς, ως οι συνεχιστές του, να διατηρήσουμε όσο μπορούμε αυτά τα αρχαία μνημεία, όσο καλύτερα μπορούμε. Αλλά από κει και πέρα, υπάρχει ένας ζων πολιτισμός, στην Ελλάδα, ένας πολιτισμός, ο οποίος δημιουργεί, ο οποίος ζει, βιώνει και παράγει, κάθε μέρα. Και αυτόν τον ζώντα πολιτισμό, φυσικά, δεν θα να αναπτύξει το Υπουργείο Πολιτισμού, αλλά μπορεί να τον βοηθήσει.

Ξέρω πολύ καλά ότι δεν πρόκειται η Βουλή, το Υπουργείο Πολιτισμού, η Κυβέρνηση να αναδείξουν ένα Καζαντζάκη, έναν Σεφέρη, έναν Ελύτη, έναν Μόραλη, αλλά μπορεί να βοηθήσει, ώστε το πολιτιστικό έργο, η πολιτιστική κληρονομιά και η πολιτιστική πραγματικότητα του σήμερα, να είναι πολύ καλύτερη. Γι’ αυτό, είμαι πολύ υπερήφανος, που εισάγουμε, εκ μέρους της Πλειοψηφίας, το συγκεκριμένο νομοσχέδιο, το οποίο φέρνει μία καινοτομία, χωρίς αμφιβολία.

Το παρόν νομοσχέδιο έρχεται, κυριολεκτικά, την κατάλληλη ώρα. Αμέσως, δηλαδή, μετά το μεγάλο οικονομικό πλήγμα, που δέχθηκε ο κλάδος του πολιτισμού και της καλλιτεχνικής δημιουργίας, εξαιτίας της υγειονομικής κρίσης του covid-19. Με αυτό το νομοσχέδιο, έρχεται να δώσει, στο μέτρο του δυνατού, τις απαραίτητες εκείνες προϋποθέσεις, για την ανάκαμψη του ζώντος πολιτισμού, που, αναμφίβολα, επλήγη από το lock-down τρομακτικά και συνεχίζει να πλήττεται.

Όλοι γνωρίζουμε τι επέφερε ο κορονοϊός στην πολιτιστική παραγωγή και δημιουργία, στη χώρα μας. Κακά τα ψέματα, χθες, μιλούσα με καλλιτέχνες του θεάτρου και η κατάσταση είναι πάρα πολύ δύσκολη στο θέατρο. Είναι πάρα πολύ δύσκολη, για όλους αυτούς τους ανθρώπους, που ζουν από την πολιτιστική τους παραγωγή και την καλλιτεχνική τους παραγωγή. Παραστάσεις, εκδηλώσεις και προβολές αναβλήθηκαν ή ματαιώθηκαν, επιφέροντας τρομακτική οικονομική ζημιά στους συντελεστές τους, καταδεικνύοντας έτσι, με αυτόν τον τρόπο και την ευαλωτότητα του χώρου.

Σήμερα, στην Ελλάδα, ο κλάδος του πολιτιστικού και δημιουργικού τομέα απασχολεί πάνω από το 3% των εργαζομένων. Δεν το έχουμε συνειδητοποιήσει αυτό. Στο χώρο αυτόν, δραστηριοποιούνται 100.000 και πλέον εργαζόμενοι και περίπου 40.00, κυρίως μικρομεσαίες επιχειρήσεις. Γίνεται, λοιπόν, αντιληπτό ότι κάθε επένδυση στο δημιουργικό και πολιτιστικό τομέα δύναται να αποφέρει πολλαπλάσια οφέλη και προστιθέμενη αξία, γενικότερα, στην ανάπτυξη και την οικονομία της χώρας. Ως εκ τούτου, προκύπτει η ανάγκη να καταστεί ο κλάδος ανθεκτικότερος, ανταγωνιστικότερος και να προσελκύσει δημιουργούς διεθνούς διαμετρήματος.

Ο τομέας αυτός, στη χώρα μας, ενώ συμβάλλει οικονομικά και δημιουργεί θέσεις εργασίας, σε ένα πολυποίκιλο φάσμα υποστήριξης του, είχε ένα κενό. Υπήρχε ένα πολύ μεγάλο κενό και έρχεται αυτό το κενό να το συμπληρώσει το Κέντρο Πολιτισμού και Δημιουργίας του Ακροπόλ. Δεν ξέρω πόσοι από εσάς έχετε ασχοληθεί με το Ακροπόλ. Είναι μια παλιά ιστορία, ένα υπέροχο μνημείο, πλέον, το οποίο, επί δεκαετίες, είχε αφεθεί να καταρρεύσει. Μετά, ανακαινίστηκε και παρόλα αυτά, δεν αξιοποιήθηκε. Ήρθε, επιτέλους, η ώρα να αξιοποιηθεί. Με την ίδρυση, όμως, του Κέντρου Πολιτισμού και Δημιουργίας δεν είναι μόνο το παλιό ξενοδοχείο, δεν είναι το κτίριο. Είναι αυτό, που θα στεγαστεί, στο κτίριο, πάνω απ’ όλα.

Με την ίδρυσή του, επιτυγχάνεται ένας διττός σκοπός. Πρώτον, η ανάπτυξη της καλλιτεχνικής και πολιτιστικής δημιουργίας, στο πλαίσιο της οποίας περιλαμβάνονται διοργάνωση δράσεων, εκδηλώσεων, εκθέσεων, υλοποίηση εκπαιδευτικών προγραμμάτων, χορήγηση υποτροφιών, φιλοξενία καλλιτεχνών, συμμετοχή σε διεθνή φεστιβάλ, χρηματοδότηση της παραγωγής καλλιτεχνικών έργων, σύσταση και λειτουργία κόμβου πληροφόρησης, για τα μέλη του πολιτιστικού κλάδου, λειτουργία πωλητηρίου - στο Ακροπόλ θα είναι το πωλητήριο του Αρχαιολογικού Μουσείου - αναψυκτηρίου και εστιατορίου. Δεύτερον και επίσης, σημαντικό, η επανάχρηση, όπως είπα, μετά από πολλά χρόνια, του επταώροφου κτιρίου, εμβαδού 6.500 τετραγωνικών μέτρων. στο παλαιό ξενοδοχείο Ακροπόλ Παλλάς, που έχει χαρακτηριστεί. από το 1991, ως έργο τέχνης, στην οδό Πατησίων, απέναντι από το Μουσείο.

Το κτίριο θα λειτουργεί και σαν προέκταση του Αρχαιολογικού Μουσείου. Πρόκειται, λοιπόν, για ένα νομικό πρόσωπο ιδιωτικού δικαίου και το λέω αυτό, γιατί δεν σας κρύβω ότι στην αρχή, όταν μου ζητήθηκε να εισηγηθώ αυτό το νομοσχέδιο, αισθάνθηκα λίγο άβολα, γιατί, εγώ, ως φιλελεύθερος, δεν μου αρέσει να ακούω για την ίδρυση και νέων κρατικών φορέων. Υποθέτω ότι από την Αντιπολίτευση και την Αριστερά θα ισχύει το ακριβώς αντίθετο. Θέλουν κρατικούς φορείς, που να μην είναι ιδιωτικού δικαίου. Κατανοητό είναι και γι’ αυτό καταλαβαίνω και τις αντιδράσεις, που, ενδεχομένως, θα προκαλέσει, από την πτέρυγα της Αριστεράς, η σύσταση ενός προσώπου ιδιωτικού δικαίου, κυρίως, για ιδεολογικοπολιτικούς λόγους. Να θυμίσω, όμως, ότι νομοσχέδιο περίπου αντίστοιχο, όχι ακριβώς το ίδιο, αλλά αντίστοιχο, είχε καταρτιστεί επί ΣΥΡΙΖΑ, τον Απρίλιο του 2019, με την ονομασία «ίδρυση και οργάνωση του κέντρου σύγχρονης δημιουργίας του Ακροπόλ» όπου ορθώς, κατά τη γνώμη μου, επίσης προβλεπόταν η ίδρυση νομικού προσώπου ιδιωτικού δικαίου.

Πριν, λοιπόν, να σπεύσουν οι συνάδελφοι της Αξιωματικής Αντιπολίτευσης να καταδικάσουν τη νομική μορφή του νέου φορέα και κατ’ επέκταση το νομοσχέδιο, με αφορμή αυτό, θα ήθελα, πρώτα, να λάβουν υπόψη τους το γεγονός αυτό. Θα ήθελα να τους ενημερώσω ότι αυτό θα ανήκει στον ευρύτερο δημόσιο τομέα. Δεν θα είναι αμιγώς ιδιωτικό και κατά συνέπεια, οι προσλήψεις θα γίνονται, με τις διατάξεις του ΑΣΕΠ. Ο ιδιωτικός χαρακτήρας του νομικού προσώπου δεν υποκρύπτει, φυσικά, κάτι μεμπτό. Συνήθως, προτιμάται, σ’ αυτές τις περιπτώσεις, γιατί παρέχει ευελιξία, στη λήψη αποφάσεων και στην υλοποίηση των σχετικών δράσεων. Επειδή, βέβαια, στο άρθρο 13, προβλέπεται, μεταξύ άλλων, ότι μέχρι να δημοσιευθεί ο Εσωτερικός Κανονισμός Λειτουργίας, οι προσλήψεις θα γίνονται, με αποφάσεις του Διοικητικού Συμβουλίου, θα ήθελα, στο σημείο αυτό, να επισημάνω την ανάγκη της όσο το δυνατόν ταχύτερης δημοσίευσής του και, ενδεχομένως, της θέσπισης σχετικής προθεσμίας στο νομοσχέδιο, ούτως ώστε να μην υπάρξει καμία σκιά, στον τρόπο προσλήψεων και αυτό είμαι βέβαιος ότι δεν είναι στην πρόθεση της αγαπητής και σεβαστής Υπουργού Πολιτισμού, κυρίας Μενδώνη.

Πηγαίνοντας στην ουσία, το πλέγμα δραστηριοτήτων, που καλύπτει το ΑΚΡΟΠΟΛ, αφορά τέχνες του θεάματος, μουσική, εικαστικές τέχνες, φωτογραφία, παραδοσιακές τέχνες, βιβλία, οπτικοακουστικά και διαδραστικά μέσα, ντιζάιν και δημιουργικές υπηρεσίες και τα μέλη του πολιτικού και δημιουργικού κλάδου, που επωφελούνται, είναι τα φυσικά και νομικά πρόσωπα, ανεξαρτήτως νομικής μορφής, τα οποία δραστηριοποιούνται, κατ’ επάγγελμα στην παραγωγή, δημιουργία και διανομή των παραπάνω αγαθών και υπηρεσιών.

Οι δημιουργοί και οι καλλιτέχνες, σήμερα και, κυρίως, όσοι βρίσκονται στο ξεκίνημά τους, συγκροτούνται, κατά βάση, σε άτυπα σχήματα, που έχουν να αντιμετωπίσουν έναν κυκεώνα διοικητικών, φορολογικών, εργατικών και συμβατικών βαρών, που εκτείνονται, πέρα και πάνω από τις δυνάμεις τους. Το ΑΚΡΟΠΟΛ θα παράσχει τα εργαλεία εκείνα, που θα βοηθήσουν στην ενίσχυση των δομών αυτών, ώστε να αναπτύξουν ικανότητες διοικητικές, οργανωτικές, μάρκετινγκ, κοινωνικής δικτύωσης, κυρίως, μέσω της διοργάνωσης σεμιναρίων και εργαστηρίων και της σύμπραξης, με εκπαιδευτικούς, πολιτιστικούς και ερευνητικούς φορείς, στην Ελλάδα και το εξωτερικό. Θα τους επικουρεί, επίσης, στην προσπάθειά τους να εντοπίσουν πηγές χρηματοδότησης και να υποβάλουν σχετικά αιτήματα με αξιώσεις, αφού, μέχρι στιγμής, δε διαθέτουν την απαραίτητη τεχνογνωσία.

Επειδή είναι συχνό το φαινόμενο στους καλλιτεχνικούς οργανισμούς να μην υπάρχουν πρόσωπα, που να διαθέτουν, ταυτόχρονα, καλλιτεχνική αξία και διοικητικά προσόντα, ούτως ώστε να μπορούν να τους διοικούν, να τους εκπροσωπούν και να τους διαπραγματεύονται συμφωνίες καλλιτεχνικής φύσης, με άλλους φορείς, ένας ακόμα ρόλος του νέου Ιδρύματος είναι η ανάδειξη εκείνων των δημιουργών – καλλιτεχνών, που, με τη βοήθειά του και μέσω της ανάπτυξης των σχετικών δεξιοτήτων, θα αναλάβουν αυτό τον ρόλο.

Ένας ακόμα ρόλος, που θα επιτελεί το ΑΚΡΟΠΟΛ, είναι η διασύνδεση των μελών του πολιτιστικού και δημιουργικού κλάδου, τόσο μεταξύ τους, όσο και με τους λοιπούς καλλιτεχνικούς, τεχνολογικούς και ερευνητικούς οργανισμούς, στην Ελλάδα και το εξωτερικό. Θα παρέχεται, δηλαδή, μέσω του Ιδρύματος, ένα ολοκληρωμένο σύνολο υπηρεσιών, που θα αναβαθμίσει ολόκληρο τον τομέα της πολιτιστικής παραγωγής και δημιουργίας και, συν τω χρόνω, θα αντικαταστήσει τον πεπαλαιωμένο και αποσπασματικό τρόπο λειτουργίας των υφιστάμενων δομών, εκσυγχρονίζοντάς τον.

Για τη λειτουργία του νέου φορέα προβλέπονται, στα σχετικά άρθρα, οργανωτικές ρυθμίσεις, που αφορούν τη διοίκηση, τη στελέχωση, την άμεση συμβουλευτική επιτροπή και τους πόρους του Ιδρύματος. Παρεμπιπτόντως, να πω ότι οι πόροι θα είναι, όχι μέσω κρατικής επιχορήγησης από το Υπουργείου Πολιτισμού, κυρίως, μέσω ΕΣΠΑ, αλλά ακόμη και χορηγιών από ιδιωτικές εταιρείες, εάν αυτό καταστεί δυνατόν. Ειδικά, σε ό,τι αφορά το θεσμό της Διεθνούς Συμβουλευτικής Επιτροπής, που εισάγεται, με το άρθρο 9 του σχεδίου νόμου, έρχομαι να σημειώσω ότι αποτελεί καινοτόμο προσέγγιση, ως προς τη λειτουργία ενός φορέα ευρύτερου δημόσιου τομέα και αντικατοπτρίζει την εν γένει φιλοσοφία, που διέπει το ΑΚΡΟΠΟΛ.

Να πούμε ότι υπάρχει και ένα Δεύτερο Μέρος στο νομοσχέδιο, που περιλαμβάνει ρυθμίσεις άλλων θεμάτων, αρμοδιότητας του Υπουργείου. Αξίζει να αναφέρω τις ρυθμίσεις για τις αναβληθείσες ή ακυρωθείσες εκδηλώσεις, λόγω κορονοϊού. Μ’ αυτόν τον τρόπο, επιλύεται, οριστικά, το ζήτημα της επιστροφής στους πελάτες του ποσού, που έχουν καταβάλει, ως αντίτιμο του εισιτηρίου. Παραχωρείται, επίσης, δωρεάν από το Αττικό Μετρό το κτίριο ΦΙΞ, στο Εθνικό Μουσείο Σύγχρονης Τέχνης. Για τους επιχειρηματίες, στους τομείς και του θεάτρου και του κινηματογράφου, μετά την μεγάλη οικονομική ζημία, που υπέστησαν, λόγω του COVID 19, προβλέπεται αυτοδίκαιη παράταση των μισθώσεων των χώρων αυτών, χωρίς αύξηση του μισθώματος και έχουμε και μια σειρά από άλλες επιπρόσθετες ρυθμίσεις, στις οποίες θα αναφερθούμε, αναλυτικά, στην κατ’ άρθρο συζήτηση.

Κυρίες και κύριοι συνάδελφοι, εκτιμώ ότι το ΑΚΡΟΠΟΛ είναι μια συντονισμένη προσπάθεια αναβάθμισης του πολιτιστικού τομέα και της καλλιτεχνικής δημιουργίας, με οργανωμένο τρόπο, που μόνο θετικά αποτελέσματα μπορεί να έχει, για τον τόπο μας. Σήμερα, συζητάμε στην Ολομέλεια της Βουλής ένα νομοσχέδιο, που, μοιραία, θα προκαλούσε τεράστιες αντιθέσεις, ανάμεσα στην κυβερνώσα παράταξη και τις παρατάξεις της Αριστεράς. Εκεί καταλαβαίνω να υπάρχει διαφωνία, να υπάρχει ένταση, να υπάρχει σύγκρουση, να το καταψηφίσετε αυτό το νομοσχέδιο. Το κατανοώ, απόλυτα, γιατί έχουμε διαφορετική φιλοσοφική προσέγγιση. Αλλά αυτό το συγκεκριμένο νομοσχέδιο, που συζητάμε τώρα, δεν βλέπω απολύτως κανέναν λόγο να μην το υπερψηφίσετε και να μην πάμε όλοι μαζί στη δημιουργία ενός φορέα, ο οποίος θα συμβάλλει στην πολιτισμική και πολιτιστική ανάπτυξη της πατρίδας μας. Σας ευχαριστώ θερμά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ, τον κ. Λοβέρδο. Να ενημερώσω τους Εισηγητές των Κομμάτων, ότι θα θέλαμε να μας δώσουν τη λίστα με τους προτεινόμενους φορείς.

Το λόγο έχει η Εισηγήτρια της Μειοψηφίας, κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Ευχαριστώ, κύριε Πρόεδρε. Τελικά, γιατί έχει τόση σημασία για εσάς, στη Νέα Δημοκρατία, ακούγοντας τον Εισηγητή του νομοσχεδίου, γιατί έχει σημασία για εσάς, να βάλετε μια ταμπέλα ιδεολογικοπολιτικού χαρακτήρα στον ΣΥΡΙΖΑ; Γιατί τόσο άγχος, γιατί σας απασχολεί τόσο πολύ; Τι κρατιστές ακούμε. Ξέρετε κάτι, εμείς θεωρούμε ότι είμαστε πλουραλιστές, αν μη τι άλλο. Ο πλουραλισμός έχει θεωρηθεί το επικρατέστερο θεωρητικό υπόδειγμα, προσπαθώντας να περιγράψει τις σχέσεις, ανάμεσα στο κράτος και στην κοινωνία. Ξέρετε ότι η βεντάλια της αποδοχής του ήταν τεράστια, από εκείνους, που πίστευαν στο ρεαλισμό, μέχρι και τους μαρξιστές. Γιατί σας απασχολεί τόσο πολύ να μας βάλετε μια ταμπέλα; Γιατί έχετε αυτό το άγχος; Αυτοαναιρείστε. Είπατε ένα επιχείρημα, πριν και το αναιρέσατε μόνος σας.

Σχετικά με το σημερινό σχέδιο νόμου, επαναλαμβάνεται, πολλές φορές, ο ορισμός περί επιτελικού κράτους, όπως ακριβώς τον εννοεί η Νέα Δημοκρατία. Κυρίες και κύριοι Βουλευτές, φυσιολογικά «επιτελικό κράτος», θα περίμενε κανείς να σημαίνει «σχεδιασμός», να σημαίνει «συντονισμός». Όμως για εσάς, «επιτελικό κράτος» σημαίνει, καταθέτω ένα σχέδιο νόμου, την Τετάρτη, για να συζητηθεί, την Πέμπτη και στο κείμενο, έχω συμπεριλάβει και ακόμα 11 άρθρα, τα οποία δεν υπήρξαν ποτέ στη διαβούλευση και δεν αφορούν, φυσικά, το ΑΚΡΟΠΟΛ ! Κάποια από αυτά τα άρθρα, μάλιστα, είναι πάρα πολύ σοβαρά και αναρωτιόμαστε ακριβώς τι συμβαίνει.

Προσπαθείτε να αιφνιδιάσετε τα υπόλοιπα Κόμματα;

Προσπαθείτε να εκφράσετε μία αγωνία, για να επιδείξει επιτέλους το Υπουργείο έργο, έστω και την τελευταία στιγμή, μιας και επίκειται και ανασχηματισμός; Κρίνοντας από το γεγονός, ότι το κάνετε, ως σύστημα αυτό, ως Κυβέρνηση. Θυμόμαστε όλοι τις τροπολογίες του Υπουργού Εργασίας, εν μέσω, παραμονής Δεκαπενταύγουστου, που απελευθέρωσε τις απολύσεις. Και μπορούμε, πράγματι, να υποθέσουμε, ότι πραγματικός στόχος σας δεν είναι ο αιφνιδιασμός, τελικά. Μάλλον, η κύρια αιτία είναι αυτή η αλαζονική αντίληψη, ότι δεν χρειάζεται κοινωνική διαβούλευση, ότι δεν χρειάζεται συζήτηση, εντός και εκτός Κοινοβουλίου. Το Υπουργείο, όπως και η Κυβέρνηση, συνολικά, έχει δικαίωμα να φέρνει ό,τι θέλει, όποτε θέλει. Πολύ καλά, μέχρι εδώ. Τουλάχιστον, το κάνετε να φαίνεται πολύ σαφές πια, σε όλες και σε όλους μας. Και το βλέπει και ο κόσμος πια.

Ομολογούμε, πάντως, ότι το σχέδιο νόμου, που καταθέσατε, έχει μία διαφορετική φιλοσοφία, από αυτή που είχε το σχέδιο νόμου, που είχε φέρει η Κυβέρνηση του ΣΥΡΙΖΑ, τον Απρίλιο του 2019. Παρότι σε ορισμένα σημεία φαίνεται να υπάρχει ομοιότητα. Αυτό δεν μας εκπλήσσει. Δεν είναι μόνο αυτή η εμμονική, αγωνιώδης σας προσπάθεια να εξαφανίσετε κάθε ίχνος αριστερής διακυβέρνησης, στο Υπουργείο Πολιτισμού και όχι μόνο. Είναι επιπλέον και η αντίθετη, εντελώς αντίθετη αφετηρία, από την οποία εκκινούν τα δικά σας σχέδια, σε σχέση, φυσικά, με τα δικά μας. Ο ΣΥΡΙΖΑ, κυρίες και κύριοι Βουλευτές, επεδίωξε να στεγάσει στο ΑΚΡΟΠΟΛ ένα νέο δημόσιο θεσμό, που θα φιλοξενούσε όλους τους καλλιτέχνες, χωρίς διακρίσεις, προσφέροντάς τους ένα χώρο ώσμωσης, ένα χώρο διαλόγου για τις τέχνες. Ταυτόχρονα, το ΑΚΡΟΠΟΛ να είναι ανοιχτό στο κοινό, αποσκοπώντας στην ενεργή συμμετοχή του. Στο δικό μας όραμα το ΑΚΡΟΠΟΛ θα ήταν μια φιλόξενη αγκαλιά, που θα προσέφερε υποστήριξη, υποδομές, τεχνολογική βοήθεια, χρηματοδότηση, απαραίτητες, δηλαδή, προϋποθέσεις για την ανάδειξη της σύγχρονης καλλιτεχνικής δημιουργίας.

Το ΑΚΡΟΠΟΛ, επί ΣΥΡΙΖΑ, κυρίες και κύριοι Βουλευτές, καλείτο να δώσει ευκαιρίες στους δημιουργούς, να απελευθερώσει δυνατότητες, να γίνει ο καταλύτης μιας καλλιτεχνικής άνοιξης, που τη χρειαζόμαστε, τώρα, ως πολιτισμός. Στις αίθουσές του θα γίνονταν ανοιχτές πρόβες, σεμινάρια, συμμετοχικές συναντήσεις, εκθέσεις, παραστάσεις, συνέδρια, φεστιβάλ και στους ορόφους του, θέλαμε να συναντιόντουσαν ανήσυχα πνεύματα, που αναζητούν τρόπους και τόπους έκφρασης.

Δυστυχώς, στο νομοσχέδιο, που φέρνετε εσείς, στο Πρώτο του Μέρος, που αφορά το ΑΚΡΟΠΟΛ - θα μιλήσουμε, στη συνέχεια, για το δεύτερο Μέρος - έχει υπάρξει μία αλλαγή προσανατολισμού, μία αλλαγή στόχων και η πρωτοκαθεδρία στους χώρους του δεν ανήκει πλέον στους καλλιτέχνες, αλλά ανήκει στους μάνατζερς.

Το ΑΚΡΟΠΟΛ, από κύτταρο ανεξάρτητης καλλιτεχνικής δημιουργίας, μετατρέπεται πλέον, σε ένα χώρο σεμιναρίων, όπου οι καλλιτέχνες καλούνται να μάθουν πώς θα μετατραπούν, από δημιουργοί σε επιχειρηματίες. Καλούνται να μάθουν πώς να βρίσκουν επιχορηγήσεις, πώς να ιδρύουν startups, πώς να τα βγάζουν πέρα, με τη γραφειοκρατία των ΕΣΠΑ, να αντιλαμβάνονται γενικά το τι ζητάει η αγορά.

Η Αιτιολογική σας Έκθεση μπορεί, σαν 10η και 20ή στόχευση, να αναφέρεται στην καλλιτεχνική δημιουργία, αλλά έχει προηγουμένως φροντίσει να είναι γεμάτη από διατυπώσεις του τύπου «τεχνογνωσία, καλλιέργεια δεξιοτήτων» - αυτές οι δεξιότητες, τις ακούμε πάρα πολύ συχνά, τώρα τελευταία – «αξιοποίηση ευκαιριών, ανάδειξη στελεχών», υποτιμώντας μάλλον ή, επιτρέψτε μου, αγνοώντας ότι, μετά την οικονομική κρίση και τα μνημόνια, που προκάλεσαν, στο παρελθόν, οι πολιτικές σας και μετά την πανδημία του covid 19, αφήσατε εντελώς απροστάτευτους τους καλλιτέχνες και τους αντιμετωπίσατε, ως αόρατους.

Οι καλλιτέχνες και κυρίως οι νεότερες γενιές καλλιτεχνών δεν έχουν περιθώριο, κυρίες και κύριοι συνάδελφοι, να λειτουργήσουν, με όρους αγοραίους και επιχειρηματικούς, γιατί, αυτή τη στιγμή, η πολιτιστική αγορά, στη χώρα μας, συντηρείται, κυριολεκτικά, με τεχνητή αναπνοή και δεν έχει καμία πρόθεση να ρισκάρει, επενδύοντας σε νέες ανεξάρτητες καινοτόμες, πόσω δε μάλλον και σε ριζοσπαστικές και ανατρεπτικές καλλιτεχνικές φωνές και αναζητήσεις. Αυτός είναι, όμως και ο πραγματικός στόχος σας, είτε η καλλιτεχνική δημιουργία να συμβαδίσει, με τις απαιτήσεις και τις ανάγκες μιας πολύ σκληρής και ελεγχόμενης, από μεγάλους παίκτες, αγοράς πολιτιστικών προϊόντων και υποπροϊόντων, κυρίως, είτε να εξαφανιστεί, αν επιμένει να είναι φρέσκια, αν επιμένει να αναζητά νέους δρόμους, αν επιμένει να διευρύνει ορίζοντες. Και προσέξτε το «να διευρύνει ορίζοντες», ακριβώς σ΄ αυτή την περίπτωση, μπορεί να γίνει και επικίνδυνο. Το ΑΚΡΟΠΟΛ, έτσι όπως το σχεδιάζετε, όχι μόνο δεν θα ενισχύσει την ελευθερία και τον πειραματισμό της ανεξάρτητης καλλιτεχνικής δημιουργίας, αλλά θα ελέγξει, ποικιλοτρόπως, όσους βρεθούν στο πλαίσιό του, εξασφαλίζοντας ότι θα είναι υπάκουοι, όπως, δηλαδή, κάνατε και με τις χρηματοδοτήσεις, που δώσατε, πριν λίγες εβδομάδες, για τον πολιτισμό. Επιχορηγήσεις, που δόθηκαν, με αδιαφάνεια, χωρίς κριτήρια, χωρίς καμία πρόσκληση ενδιαφέροντος. Επιχορηγήσεις, οι οποίες, ανεξάρτητα του αν πήγαν σε άξιους ανθρώπους ή όχι και τόσο άξιους ή σε λιγότερο άξιους, έγιναν, με ένα σαφές μήνυμα, έστειλαν ένα σαφές μήνυμα: Μοιράζουμε την κρατική εύνοια, σε όποιον και όποια θέλουμε και αύριο, μπορεί και να τα μοιράσουμε και με διαφορετικό τρόπο, μπορεί να αλλάξουμε γνώμη. Σταματήστε, λοιπόν, να διαμαρτύρεστε, γιατί είδατε πώς ο Κραουνάκης, για παράδειγμα, εξοστρακίστηκε από την Επίδαυρο; Είδατε πως ο Δεληβοριάς αναγκάστηκε να αποσύρει τη μουσική του από τη «Λυσιστράτη», στο εθνικό θέατρο, μετά τα υπονοούμενα, που του εκτοξεύσαμε; Φυσικά, ούτε τον Ξαρχάκο δεν διστάσαμε να στοχοποιήσουμε, πόσω δε μάλλον λιγότερο γνωστούς καλλιτέχνες. Για να μην υπάρχουν και αμφιβολίες, για το σκληρό έλεγχο, που το Υπουργείο θέλει να ασκήσει στο Ακροπόλ, αφού το νομοσχέδιο υπόσχεται ανοιχτή πρόσκληση ενδιαφέροντος, για την επιλογή του Διευθυντή του, στη συνέχεια, σε επόμενο άρθρο, αυτό αναιρείται. Αφού ο πρώτος διευθυντής, που θα στελεχώσει, μάλιστα, το προσωπικό του Ακροπόλ, μαζί με το Διοικητικό Συμβούλιο, θα είναι εκλεκτός της ηγεσίας, στο κτίριο της Μπουμπουλίνας. Ποιος είναι, λοιπόν, κρατιστής; Ποιοι είναι οι κρατιστές; Εσείς, δηλαδή, στηρίζετε το φιλελεύθερο πνεύμα του πλουραλισμού; Μάλλον, για ρεαλισμό το πάτε, μάλλον σε εκείνη τη σχολή είσαστε.

Χαιρόμαστε, λοιπόν, που η Υπουργός υιοθετεί, στα λόγια, τη νομοθέτηση του ΣΥΡΙΖΑ περί στελέχωσης, μέσω πρόσκλησης ενδιαφέροντος των διευθυντικών θέσεων στους εποπτευόμενους οργανισμούς, αλλά, συγχωρέστε μας, καταλαβαίνουμε πόσο λίγο το εννοεί. Ένα χρόνο μετά, εξακολουθεί να διορίζει τους αρεστούς της, σε όλες τις διευθυντικές θέσεις χωρίς καμία πρόσκληση ενδιαφέροντος. Είναι και αυτό ένα σήμα κατατεθέν του επιτελικού κράτους. Έχετε δώσει αυτήν τη γραμμή. Θα μιλήσουμε, όμως, ξανά και ξανά, για το Ακροπόλ και για τη μετατροπή του από εστία πολιτισμού, σε κέντρο κατάρτισης στις επόμενες συνεδριάσεις της Επιτροπής.

Είναι αναγκαίο σήμερα να αναφερθούμε και στο Δεύτερο Μέρος του νομοσχεδίου, το οποίο, υπό τον τίτλο «και άλλες διατάξεις», φέρνει πολύ σημαντικές ρυθμίσεις, οι οποίες ουδέποτε μπήκαν στη διαβούλευση. Αναλυτικά, για το κάθε άρθρο, θα αναφερθούμε στη σχετική κατ’ άρθρον συζήτηση. Θέλω όμως, εισαγωγικά να αναφερθώ στο άρθρο 21, όπου συστήνεται στο Υπουργείο Πολιτισμού αυτοτελές τμήμα Δημοσίων Σχέσεων και Εθιμοτυπίας, το οποίο υπάγεται, φυσικά, απευθείας, στην Υπουργό Πολιτισμού και Αθλητισμού, στελεχώνεται, κατά την κρίση της και όπως διαβάζουμε, είναι αρμόδιο - προσέξτε για τι είναι αρμόδιο - για την οργάνωση τελετών, εορτών, για την προβολή του έργου του Υπουργείου, για τη διοργάνωση πολιτιστικών εκδηλώσεων, με διεθνή και πανελλήνια εμβέλεια, με σκοπό την προβολή και την ανάδειξη της πολιτιστικής κληρονομιάς και του σύγχρονου πολιτισμού της χώρας, την προετοιμασία και οργάνωση των επίσημων μετακινήσεων της πολιτικής ηγεσίας του Υπουργείου, εντός και εκτός επικρατείας, την οργάνωση των επισκέψεων επισήμων προσώπων και αποστολών από το εξωτερικό, την υποδοχή, τη φιλοξενία, τις μεταφορές, τη διοργάνωση των επισήμων γευμάτων και επισκέψεων και γενικά, τη μέριμνα του συνολικού προγράμματος της επίσκεψης, τη μέριμνα για την κάλυψη των δαπανών μετακινήσεων του Υπουργού και του προσωπικού, που στελεχώνει το ιδιαίτερο γραφείο Υπουργού, εκτός και εντός επικράτειας. Με το άρθρο αυτό, δηλαδή, δεν συστήνεται ένα ανεξέλεγκτο «παραμάγαζο» εντός του Υπουργείου, που μπορεί να αναλάβει σχεδόν τα πάντα, υπαγόμενο απευθείας στον Υπουργό, κατά παράβαση κάθε έννοιας διαφάνειας, κατά παράβαση κάθε έννοιας λειτουργίας του δημόσιου τομέα;

Πρόκειται, πραγματικά, για την εισαγωγή ενός νέου ήθους – νέα ήθη από την Κυβέρνηση της Νέας Δημοκρατίας ! Θα λέγαμε, ότι είναι αυτό το αυτοκρατορικό ύφος, ανατρέχοντας στη γνωστή βασιλική ρήση του Λουδοβίκου του 14ου «Το κράτος είμαι εγώ», εννοώντας ότι το κράτος μπορεί να υπάρχει, επιτρέπεται, για να τον υπηρετεί.

Δεν μπορώ επίσης, να μην σχολιάσω το άρθρο 24, για τη σύσταση θέσης οικονομικού διοικητικού Διευθυντή, στα εποπτευόμενα από το Υπουργείο νομικά πρόσωπα. Πρόκειται για ένα άρθρο μνημειώδους ασάφειας, που επιφέρει ουσιώδεις, πολύ σημαντικές αλλαγές, στον τρόπο λειτουργίας των εποπτευόμενων, ένα άρθρο, που όχι μόνο δεν διαβουλεύτηκε το Υπουργείο με κανέναν φορέα, αλλά κατατίθεται, παραπέμποντας για τα πάντα, σε επόμενες Υπουργικές Αποφάσεις, που, ως γνωστό, αυτές οι Υπουργικές Αποφάσεις δεν συζητούνται στη Βουλή. Άρα, μπορεί να είναι εξόχως φωτογραφικές, κάτι για το οποίο, συγχωρέστε μας, αλλά δεν έχουμε καμία αμφιβολία, ότι μπορεί να συμβεί. Το άρθρο 20 πρέπει να αποσυρθεί, η επόμενη προοδευτική κυβέρνηση θα το καταργήσει.

Το άρθρο 23 θα το συζητήσουμε, αναλυτικά. Είναι γεγονός πως ο πολιτισμός αποτελεί ένα σημαντικό όπλο, για την οικονομία της χώρας μας. Και εμείς θέλουμε την ανάπτυξη στην οικονομία. Κανένας, όμως, δεν μπορεί να παραβλέψει ορισμένα πράγματα. Ο πολιτισμός δεν είναι μόνο, ούτε κυρίως, οικονομικά μέτρα. Οι πραγματικοί καλλιτέχνες, όπως και αν ορίζουμε ο καθένας από μας, ως «πραγματικό καλλιτέχνη», δεν ασχολήθηκαν με τα της τέχνης, για να γίνουν επιχειρηματίες. Βεβαίως και έχουν ανάγκη και δικαίωμα στην δίκαιη αμοιβή τους, αλλά αυτό δεν σημαίνει ότι πρέπει να μετατραπούν σε μάνατζερς και μάλιστα, σε μάνατζερς του εαυτού τους και αυτό σας το λέω, με πόνο ψυχής.

Αντίθετα, έχουν ανάγκη από ελευθερία έκφρασης, έχουν ανάγκη από ακηδεμόνευτη ώσμωση με άλλους καλλιτέχνες, έχουν ανάγκη από ευκαιρίες επαφής, με το κοινό, έχουν ανάγκη από χώρους να πειραματιστούν, να προβάρουν, να εκθέσουν τη δουλειά τους. Αυτόν τον ρόλο μπορεί να τον παίξει το «ΑΚΡΟΠΟΛ». Να εκθέσουν, δηλαδή, ένα κομμάτι της ψυχής τους. Είναι, όμως, αναγκαίο το νομοθετικό πλαίσιο, που το διέπει, να μην αντιμετωπίζει την τέχνη, με όρους πατρωνίας. Το «ΑΚΡΟΠΟΛ», επιμένουμε, έχει τη δυνατότητα να προσφέρει πάρα πολλά στη σύγχρονη καλλιτεχνική δημιουργία, στη δημιουργική οικονομία της χώρας μας.

Δυστυχώς, όμως, αυτό που βλέπουμε εμείς, αυτό που βλέπουμε και που οραματιστήκαμε, ως πολύβουο εργαστήρι δημιουργικότητας, ως κυψέλη πολιτιστικού γίγνεσθαι, ακυρώνεται και ακυρώνεται, από μία αντίληψη διαχείρισης, με όρους βιτρίνας, όπου «βιτρίνα» είναι ο χώρος, που εκτίθεται ό,τι νομίζουμε ότι θα πουλήσει ευκολότερα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, πρώτα – πρώτα, να διαμαρτυρηθώ και εγώ για την ασφυκτικότητα των προθεσμιών, για τη συζήτηση του συγκεκριμένου νομοσχεδίου. Όπως είναι γνωστό, τη Δευτέρα το πρωί, δεν γίνεται καμία συζήτηση επίκαιρων ερωτήσεων, δεν μπορεί να μπαίνει ώρα για συζήτηση, έστω με τους φορείς, ενός νομοσχεδίου. Ακριβώς αυτή είναι η λογική του πρωινού της Δευτέρας. Δεν καταλαβαίνω, τι συμβαίνει και γιατί θα πρέπει να γίνει τόσο γρήγορα, να πάρει τέτοιες ταχύτητες, δηλαδή, το νομοθετικό έργο, αλλά καταλαβαίνετε ότι την ίδια στιγμή, τη Δευτέρα, συζητιούνται και άλλα νομοσχέδια στην Ολομέλεια ταυτόχρονα - όπως πληροφορούμαστε, δεν έχει επισημοποιηθεί ακόμα - αλλά υπάρχει ένα πρόβλημα, ιδιαίτερα για τα Κόμματα, που έχουν λίγους Βουλευτές. Θα έλεγα να ξανακοιτάξουμε το θέμα με τις ώρες των συνεδριάσεων των Επιτροπών.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα συνεννοηθώ με την υπηρεσία, κύριε Δελή, αν μπορέσουμε να μεταφέρουμε τις ώρες για πιο μετά. Θα σας ενημερώσω, θα το έκανα και από μόνος μου. Να δούμε, αν γίνεται για λόγους διάταξης χώρων, θα το διερευνήσω θα σας πω.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ξεκινώ για το νομοσχέδιο.

«Ο πολιτιστικός και δημιουργικός τομέας στηρίζει την οικονομική ανάπτυξη, χαρακτηρίζεται από υψηλής έντασης εργασία, προσφέρει θέσεις εργασίας, σε ένα ευρύ φάσμα επαγγελματιών και συμβάλλει ουσιαστικά, τόσο στην καθημερινή ζωή των πολιτών όσο και στην επιδραστικότητα της χώρας, διεθνώς, καθώς αποδεδειγμένα αποτελεί πηγή ήπιας ισχύος». Αυτό είναι η εισαγωγική παράγραφος νομοσχεδίου του Υπουργείου Πολιτισμού. Πρόκειται, φυσικά, για μια περιγραφή, που αντανακλά την εμπορική, την εμπορευματική – μάλλον – αντίληψη του πολιτισμού, που αντανακλά την αντίληψη της τέχνης, ως εμπόρευμα. Και εδώ, βεβαίως, τίθεται το ερώτημα ποια είναι, άραγε, η αληθινή λειτουργία της τέχνης και το ερώτημα τίθεται απευθείας στην Υπουργό Πολιτισμού.

 Ποια είναι, άραγε, η αληθινή λειτουργία της τέχνης;

 Είναι να αποφέρει η τέχνη κέρδη και να επιδιώκει αυτόν το σκοπό ή να εξανθρωπίζει τον άνθρωπο, να καλλιεργεί όλες τις πλευρές του ψυχισμού του, να του δείχνει την αλήθεια για τη γύρω του πραγματικότητα, αντανακλώντας την, να του δείχνει τη δύναμή του να επιδρά, σε αυτήν την πραγματικότητα και να τη μεταμορφώνει αυτήν την πραγματικότητα, σύμφωνα με τις εκάστοτε κάθε φορά ανάγκες του;

Με λίγα λόγια, αυτό που θέλω να πω, κυρία Υπουργέ, είναι ότι η αντιμετώπιση του πολιτισμού, ως εμπόρευμα, αποδεικνύεται όλο και περισσότερο καταστροφική για τον ίδιο τον πολιτισμό. Εδώ, πρέπει να διευκρινίσουμε, όχι γιατί η εμπορική τέχνη - και το εμπόριο μια μορφή τέχνης είναι - είναι κατ΄ ανάγκη κακή, αλλά, γιατί αυτή η τέχνη είναι κυριολεκτικά σημαδεμένη από τον σκοπό της.

 Δεν είναι μια ελεύθερα αναπτυσσόμενη τέχνη η εμπορική τέχνη, αλλά μια τέχνη που την καθορίζει, την κατευθύνει, την προσανατολίζει η μεγιστοποίηση του κέρδους, για τον επιχειρηματία και γενικότερα για την καπιταλιστική οικονομία, όπου, βεβαίως, σε αυτήν την οικονομία και την κοινωνία την καπιταλιστική, το κέρδος είναι το κίνητρο και ο σκοπός ταυτόχρονα ύπαρξής της, κέρδος, όχι μόνο με τη στενή, την οικονομική έννοια, αλλά και με την ευρύτερη την ιδεολογική έννοια.

Αν το περιεχόμενο τώρα ενός έργου τέχνης είναι ψεύτικο, είναι βλαβερό, είναι αντικοινωνικό, αυτό καθόλου δεν ενδιαφέρει την εμπορική αντίληψη της τέχνης. Το μόνο που την ενδιαφέρει είναι να πουλάει και νομίζω, ότι το βλέπουμε, κάθε μέρα, όλο και περισσότερο.

Αυτό ακριβώς, όμως, είναι και το πνεύμα, που διαπερνά αυτό το νομοσχέδιο, η δημιουργία των προϋποθέσεων εκείνων, για τη μεγιστοποίηση της κερδοφορίας και της ανταγωνιστικότητας των επενδύσεων, στο σύγχρονο πολιτισμό - συγχωρέστε μου που μιλάω με τέτοιους οικονομικούς όρους, αλλά το νομοσχέδιο βρίθει από τέτοιους όρους - μέσα από το τετράπτυχο «επιχειρηματικότητα, εξωστρέφεια, ψηφιακός μετασχηματισμός, σύμπραξη δημόσιου και ιδιωτικού τομέα».

 Ιδρύεται, λοιπόν, σύμφωνα με το νομοσχέδιο, ένας φορέας, το Κέντρο Πολιτισμού και Δημιουργίας «ΑΚΡΟΠΟΛ», ως εργαλείο, ένα ιστορικό πράγματι κτίριο - θα συμφωνήσουμε, ως προς αυτό, αλίμονο - για να κατευθυνθεί η μικρή καλλιτεχνική παραγωγή, που, στη χώρα μας, κυριαρχεί στους παραπάνω άξονες. Στη χώρα μας, κυριαρχεί, προς το παρόν ακόμα, η μικρή καλλιτεχνική παραγωγή.

 Θα έφτανε αυτός ο κεντρικός στόχος του νομοσχεδίου, για να μας οδηγήσει να πούμε από την αρχή - και το λέμε - ότι είμαστε αρνητικοί σε αυτό το νομοσχέδιο, όμως θέλουμε να πούμε και ορισμένα πράγματα περισσότερα.

Το «ΑΚΡΟΠΟΛ» παρουσιάζεται σαν ένας φορέας, που επιδιώκει να βοηθήσει τους αυτοαπασχολούμενους καλλιτέχνες και τις μικρές καλλιτεχνικές ομάδες να γίνουν επιτυχημένοι επιχειρηματίες και αυτό, σύμφωνα με το νομοσχέδιο, μπορεί να επιτευχθεί μέσα από τον εξοπλισμό τους, με τα κατάλληλα εκείνα εφόδια και εργαλεία, που θα τους προσφέρει το «ΑΚΡΟΠΟΛ», όπως τεχνογνωσία, για να βρίσκουν χρηματοδότηση, από δω και από εκεί και να αξιοποιούν ευκαιρίες - πολλά ερωτηματικά εδώ, για το τι εννοείτε - επιχειρηματικές δεξιότητες, κόμβους πληροφόρησης, ευκαιρίες προβολής του έργου τους, μεθόδους αξιοποίησης της σύγχρονης τεχνολογίας, δομές φιλοξενίας για ανταλλαγή καλλιτεχνικών εμπειριών, δυνατότητες διασύνδεσης, μεταξύ τους και με επιστημονικά κέντρα, συμπράξεων με ιδρύματα, αλλά και χρηματοδότηση και επιχορηγήσεις και ούτω καθεξής.

Προφανώς, για να μην κοροϊδευόμαστε και μεταξύ μας, δηλαδή, ο πραγματικός στόχος δεν είναι να γίνουν βιώσιμες οι μικρές - και για να είμαι πιο σωστός - οι πολύ μικρές επιχειρήσεις του πολιτισμού, γιατί τέτοιες είναι οι περισσότερες, στη χώρα μας, γιατί αυτό ξέρετε, δεν είναι ένα θέμα απλών επιχειρηματικών δεξιοτήτων και κατάλληλης τεχνογνωσίας.

 Εδώ υπάρχουν επιχειρηματικοί κολοσσοί, με τεράστια τεχνογνωσία στη διαχείριση, στις δημόσιες σχέσεις, στο μάρκετινγκ και αυτοί οι επιχειρηματικοί κολοσσοί καταρρέουν από την πίεση του ανταγωνισμού και θα αντέξουν οι μικροί; Ο στόχος ποιος είναι; Είναι να πάψουν να υπάρχουν τόσες πολλές μικρές επιχειρήσεις και μεμονωμένοι αυτοαπασχολούμενοι καλλιτέχνες, να συγκεντρωθεί, δηλαδή, μέσα και από τη δραστηριότητα του Κέντρου η καλλιτεχνική παραγωγή. Αυτός είναι ο στόχος, η συγκέντρωση της, σε μεγαλύτερες επιχειρήσεις, σε όσες μικρές επιχειρήσεις αποδειχτούν πιο ανθεκτικές, γιατί, προφανώς ο ανταγωνισμός θα λειτουργεί. Πολλές από τις οποίες θα αποτελέσουν - από όσες, δηλαδή, αντέξουν στο τέλος - τους δορυφόρους των μεγάλων ομίλων του χώρου και των ευαγών περί ημών ιδρυμάτων, που όλο και περισσότερο, κάνουν έντονη την παρουσία τους, στο χώρο του πολιτισμού της χώρας μας και όχι μόνο.

Ταυτόχρονα, όμως, στόχος και ίσως πιο σημαντικό είναι να δελεάσει και να προσελκύσει τη μάζα των νέων ειδικά καλλιτεχνών, που πιέζεται, αφόρητα, από την παρατεταμένη ανεργία και την ανέχεια.

Είναι πολύ δύσκολη κατάσταση και μιας και είναι εδώ σήμερα η Υπουργός, θα κάνουμε έκκληση να καταβληθεί προσπάθεια να επιχορηγηθούν, να πάρουν το βοήθημα όλοι, όσοι έχουν μια άλφα ή βήτα σχέση με τον πολιτισμό, γιατί είναι αρκετοί αυτοί, που δεν το έχουν πάρει ακόμα.

Να δουν, λοιπόν, αυτοί οι νέοι καλλιτέχνες το όλο εγχείρημα του ACROPOLE PALACE, απλώς, σαν μια σανίδα σωτηρίας. Έτσι, μέσα από τη δραστηριότητα του Κέντρου, να ζυμωθεί ο νέος καλλιτέχνης, με τις κάλπικες αξίες της καπιταλιστικής αγοράς και της επιχειρηματικότητας της, όπου όλοι μπαίνουμε, δήθεν, με τις ίδιες ευκαιρίες, της ανταγωνιστικότητας και της εξωστρέφειας. Μία εξωστρέφεια, που δεν είναι τίποτε άλλο από την όποια αδύνατη επέκταση του ελληνικού εγχώριου κεφαλαίου στην ευρωπαϊκή και τη διεθνή αγορά του πολιτισμού και της τέχνης.

Να εγκολπωθεί ο νέος καλλιτέχνης και να ενσωματώσει τις στρατηγικές επιλογές του κεφαλαίου για τον πολιτισμό, ώστε να αποτελέσει ο ίδιος και με τη θέλησή του πια και όχι κατ’ ανάγκην, αναγκαστικά, να αποτελέσει ο ίδιος ένα βολικό, αναλώσιμο εργατικό δυναμικό, το οποίο, βεβαίως, θα είναι πρόσφορο, πάντα, στα μεγάλα επιχειρηματικά συμφέροντα της αποκαλούμενης «πολιτιστικής και δημιουργικής οικονομίας», όπως ονομάζεται όλο και περισσότερο η τέχνη και ο πολιτισμός.

Όλο και περισσότερο λείπουν οι λέξεις «τέχνη και πολιτισμός» και αντικαθίστανται από την «πολιτιστική και δημιουργική οικονομία».

Αυτό, προφανώς υπονοεί η Αιτιολογική Έκθεση, όταν ανάμεσα στις τρεις προϋποθέσεις, για την εξασφάλιση της ανθεκτικότητας και της ανταγωνιστικότητας του πολιτιστικού κλάδου, σαν να είναι ο τουριστικός κλάδος, για παράδειγμα ή ο μεταφορικός κλάδος ή ένας οποιοσδήποτε κλάδος, περιλαμβάνει και την ανάπτυξη πλαισίου, που θα χαρακτηρίζεται από βιώσιμα εργασιακά μοντέλα. Οι εκφράσεις είναι πολύ προσεκτικά διατυπωμένες, αλλά είναι εξαιρετικά επικίνδυνες.

Αξίζει, όμως, να σταθεί κανείς και στο στόχο για τη μεγιστοποίηση του κοινού, του πολιτιστικού προϊόντος της τέχνης, της πολιτιστικής και δημιουργικής οικονομίας, γιατί αυτή η οικονομία θα πρέπει να αποκτήσει και ένα κοινό.

Σημαίνει, μήπως, άραγε, για τη μεγιστοποίηση του κοινού ότι θα επιχειρηθεί η ανύψωση του μορφωτικού επιπέδου των λαϊκών στρωμάτων, ώστε να μπορούν να κατανοούν, να απολαμβάνουν την τέχνη και όλη αυτή η προσπάθεια να ξεκινάει από το σχολείο; Ακριβώς το αντίθετο. Την ίδια στιγμή, που η Κυβέρνηση φέρνει αυτό το νομοσχέδιο, με το Υπουργείο Πολιτισμού, πριν από λίγες μέρες, το Υπουργείο Παιδείας υποβαθμίζει, αφαιρεί τα καλλιτεχνικά μαθήματα από το Γυμνάσιο και το Λύκειο. Η ιδία Κυβέρνηση, δύο μέλη της ίδιας Κυβέρνησης !

Ούτε, βέβαια, γίνεται κάποια αναφορά στην ανάγκη εξασφάλισης ελεύθερου χρόνου, γιατί χρειάζεται και ελεύθερος χρόνος, για να παρακολουθήσει κανείς και να γευτεί τα αγαθά της τέχνης. Είναι ανύπαρκτος ο ελεύθερος χρόνος, για μεγάλο πλήθος εργαζομένων, ειδικά των γυναικών, που κουβαλάνε το δικό τους φορτίο, με μείωση των ωρών εργασίας. Αντίθετα, προσέξτε, τι προτείνεται, μέσα από το νομοσχέδιο, ως τρόπος μεγιστοποίησης του κοινού. Προτείνεται – αναφέρεται – το μάρκετινγκ ή οι νέες τεχνικές διανομής, όπως η ψηφιακή και άλλες επιχειρηματικού τύπου έννοιες. Φυσικά, εντελώς ανίκανες αυτές να το αντιμετωπίσουν και να μεγιστοποιήσουν το κοινό, με τα κριτήρια, που πραγματικά αρμόζουν στην τέχνη και τον πολιτισμό.

Δεν υπάρχει αμφιβολία ότι, μέσα από το Κέντρο, θα επιχειρηθεί βαθύτερος έλεγχος των ιδεολογικών κατευθύνσεων της τέχνης, με επιλεκτική ανάδειξη και επιδότηση συγκεκριμένων και αρεστών στο σύστημα καλλιτεχνικών αντιλήψεων. Και αυτές οι αντιλήψεις, οι καλλιτεχνικές, αποδίδονται στην εποχή μας με μια λέξη, με τη λέξη του «μεταμοντέρνου», που μπορεί να πάρει, βέβαια, και πάρα πολλές μορφές. Αλλά και πολύ συγκεκριμένων καλλιτεχνών, αντίστοιχα.

Για όλους αυτούς, λοιπόν, τους προαναφερόμενους λόγους, και το ίδιο το Κέντρο θα λειτουργεί επιχειρηματικά. Το Διοικητικό Συμβούλιο και η Συμβουλευτική Επιτροπή θα απαρτίζονται από διορισμένους και διακεκριμένους εκπροσώπους της επιχειρηματικής αντίληψης για την τέχνη και το ιδεολογικό περιεχόμενο της.

Για όλους αυτούς τους λόγους, λοιπόν, είμαστε αντίθετοι και καταψηφίζουμε, επί της αρχής το συγκεκριμένο νομοσχέδιο. Θα τοποθετηθούμε, αναλυτικότερα, επί των άρθρων και επί του Δεύτερου Τμήματος του νομοσχεδίου, στις επόμενες συνεδριάσεις της Επιτροπής. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κύριο Δελή.

Το λόγο έχει ο Ειδικός Αγορητής του Κινήματος Αλλαγής, κ. Κωνσταντόπουλος. Ορίστε.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, κυρία Υπουργέ, συζητάμε, σήμερα, το σχέδιο νόμου του Υπουργείου Πολιτισμού και Αθλητισμού για το Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις του Υπουργείου Πολιτισμού.

Με το παρόν νομοσχέδιο, συστήνεται ένας νέος φορέας, αποστολή του οποίου θα είναι η συντεταγμένη δράση για την προσέλκυση επενδύσεων. Που; Στο δημιουργικό χώρο του πολιτισμού. Περιλαμβάνει ακόμη ρυθμίσεις για τη διευθέτηση σημαντικών ζητημάτων στο χώρο του πολιτισμού.

Ωστόσο, σε γενικές γραμμές, να τονίσω ότι η αξιοποίηση του ΑΚΡΟΠΟΛ είναι ένα βήμα, που πρέπει να προχωρήσει, άμεσα. Και, ίσως να έχουμε αργήσει, διότι ο δημιουργικός και πολιτιστικός κλάδος εξακολουθεί να είναι ανώριμος, τόσο σε εθνικό, όσο και σε ευρωπαϊκό επίπεδο. Και ενώ υπάρχουν τεράστιες δυνατότητες κερδοφορίας, η ανάπτυξη καθυστερεί, λόγω απουσίας συνολικής στρατηγικής.

Το νομοσχέδιο, αγαπητοί συνάδελφοι, επιχειρεί να θέσει τις βάσεις για την επιχειρηματική οργάνωση του δημιουργικού πολιτιστικού κλάδου. Ωστόσο, περιμέναμε, κυρία Υπουργέ, να συμπεριλαμβάνονται σε αυτό και κάποιες ρυθμίσεις, σχετικά με τα πάγια αιτήματα των ανθρώπων, που ασχολούνται, με τις τέχνες και την παραγωγή πολιτιστικών προϊόντων.

Και συγκεκριμένα: Δεν προβλέπεται η ακαδημαϊκή αναγνώριση των γνωστών καλλιτεχνών και μάλιστα όσα αφορούν στις γνώσεις τους, που υποβάλλονται, συνεχώς, σε εξετάσεις από το Υπουργείο Πολιτισμού. Αποτέλεσμα, οι καλλιτεχνικές τους δράσεις να εξοστρακίζονται από τη μέση εκπαίδευση.

Εδώ, θα πρέπει να τονιστεί ότι η ανωτατοποίηση των σπουδών αποτελεί ένα πάγιο αίτημα των ανθρώπων του χορού, του θεάτρου, του κινηματογράφου και της μουσικής.

Το νομοσχέδιο, λοιπόν, αγαπητοί συνάδελφοι, είναι μια ευκαιρία. Είναι μια ευκαιρία να δούμε ποιες πραγματικά πρέπει να είναι οι ρυθμίσεις. Διότι, αυτήν τη στιγμή, ο χώρος του πολιτισμού βιώνει το εξής παράδοξο. Οι μεν καλλιτέχνες –ηθοποιοί, χορευτές, σκηνοθέτες – παίρνουν ένα πτυχίο, που δεν αναγνωρίζεται από το Υπουργείο Παιδείας και μάλιστα, με τις αυστηρότερες εξετάσεις, από πλευράς Υπουργείου Πολιτισμού. Και, από την άλλη πλευρά, όχι μόνον αποκλείονται από τη δυνατότητα να διδάξουν στη μέση εκπαίδευση, αλλά δεν μπορούν κιόλας ούτε μεταπτυχιακές σπουδές να ακολουθήσουν. Και αυτό, σύμφωνα με το πτυχίο, που λαμβάνουν. Αυτό, αν μη τι άλλο, είναι οξύμωρο.

Θα περιμένουμε, λοιπόν, κυρία Υπουργέ, να έρθει, για τους ανθρώπους του πολιτισμού, μια ρηξικέλευθη ρύθμιση, που θα ανταποκρίνεται σε αυτό το χρόνιο πρόβλημα.

Είναι παράλογο, αγαπητοί συνάδελφοι, όσοι έχουν λάβει ένα δίπλωμα, έως το 2003, από ανώτερες -δημόσιες και ιδιωτικές- σχολές καλλιτεχνικής εκπαίδευσης, να αναγνωρίζεται το πτυχίο τους, ως ισότιμο του πτυχίου των ΤΕΙ. Και την ίδια στιγμή, να μην αναγνωρίζονται πτυχία και να υπάρχει κενό νόμου, από το 2003 έως το 2017, με την ανωτατοποίηση των ΤΕΙ. Εδώ, λοιπόν, απαιτούνται απαντήσεις, με σαφήνεια. Σημειώνω, ότι σήμερα δεν υπάρχει ούτε αντίστοιχη βαθμίδα στο Υπουργείο Παιδείας ούτε διαδικασία αναγνώρισης ισοτιμίας. Υπογραμμίζω, λοιπόν, εδώ ότι οι απόφοιτοι των δραματικών σχολών, χορού, κινηματογράφου, έχουν πτυχία, διπλώματα, σε έργα, που πιστοποιούν αφενός τις σπουδές τους, εγκεκριμένα από το Υπουργείο Πολιτισμού, όχι όμως από το Υπουργείο Παιδείας. Εδώ, λοιπόν, είναι ένα λάθος, που πρέπει να διορθωθεί. Μάλιστα, θα μπορούσαμε να εξετάσουμε ίσως ακόμα και την ίδρυση μιας ακαδημίας τεχνών, με στόχο, φυσικά, την αναβάθμιση του καλλιτεχνικού προϊόντος. Μια ακαδημία, που θα έχει τριπλή αποστολή, εκπαίδευση καλλιτεχνών, υποστήριξη καλλιτεχνών και οργανωμένη εξαγωγή του πολιτιστικού προϊόντος, την πολιτιστική διπλωματία.

 Δεν είναι δυνατόν, αγαπητοί συνάδελφοι, σε όλη την Ευρώπη, να αναγνωρίζονται πτυχία και συγκριμένα, στην Ελλάδα, όχι. Δεν είναι δυνατόν να τίθενται οι καλλιτέχνες, απέναντι από τους θεατρολόγους και μάλιστα, θα έλεγα εδώ, ως προς το κτίριο, που αναφέρατε, κυρία Υπουργέ, να στεγάσει συγκεκριμένα το φορέα, είναι θετικό ότι αξιοποιείται το AKROPOLE PALACE, που έχει χαρακτηρισθεί, από το 1991, ως έργο τέχνης και έχει αποκατασταθεί, αριστοτεχνικά, από το Υπουργείο Πολιτισμού και από το 2013 – 2018 και έκτοτε να είναι κλειστό. Είναι επίσης θετικό, ότι το κτίριο θα λειτουργεί και σαν προέκταση του κοντινού Αρχαιολογικού Μουσείου.

Περιμέναμε, ωστόσο, στα πρώτα δύο άρθρα του νομοσχεδίου, κυρία Υπουργέ, να υπάρχει μεγαλύτερη σαφήνεια και πιο περιορισμένη έκθεση ιδεών, διότι όσο πιο ασαφής είναι η περιγραφή, τόσο περισσότερα δυνητικά μπορεί να κάνει ο φορέας και ταυτόχρονα, μπορεί να δημιουργηθεί σύγχυση αρμοδιοτήτων και εντέλει, να είναι άλλο ένα νομικό πρόσωπο δημοσίου ή ιδιωτικού δικαίου, χωρίς αντικείμενο.

 Επίσης, στην Έκθεση του Γενικού Λογιστηρίου του Κράτους, ο προϋπολογισμός δεν είναι αναλυτικός. Για παράδειγμα, δεν μπορεί να προσδιοριστεί η ετήσια δαπάνη από τη διοργάνωση δράσεων και εκδηλώσεων. Ωστόσο, εδώ θα πρέπει να τονιστεί, ότι, όταν πρόκειται για δημόσιο χρήμα, επιβάλλεται να υπάρχει σαφήνεια.

Ως προς τα όργανα διοίκησης του νέου φορέα, είναι προς τη σωστή κατεύθυνση το ολιγομελές σχήμα και η θητεία του Διοικητικού Συμβουλίου, αλλά και ο ορισμός διευθυντή. Εδώ, θα μπορούσαμε, κυρία Υπουργέ, να εξεταστεί το μέγιστο όριο ανανέωσης στους θιάσους, όπως επίσης να τεθούν εχέγγυα, ως προς τον ορισμό των μελών του Δ.Σ., διότι ο ορισμός τους προβλέπεται, μόνο με απόφαση του Υπουργείου Πολιτισμού και Αθλητισμού. Αυτό θα έλεγα, είναι προβληματικό, διότι δεν διασφαλίζει την αντικειμενικότητα, που χρειάζεται και, φυσικά πάνω απ’ όλα, την αξιοκρατία. Εδώ, θα πρέπει να τεθούν συγκεκριμένες προδιαγραφές, ώστε να διασφαλίζεται η διαφάνεια, στο έπακρο και η βέλτιστη επιλογή των προσώπων αυτών. Θα μπορούσε, ακόμη να προβλεφθεί συμμετοχή στο Δ.Σ. εκπροσώπου των εργαζομένων του νέου φορέα και αυτό να κρατηθεί.

 Επίσης, επιβάλλεται ο διορισμός του Διευθυντή να μη γίνεται από τον εκάστοτε Υπουργό, αλλά να ακολουθείται μια προβλεπόμενη διαδικασία, για τέτοιες θέσεις και μάλιστα, αυτό με ανοιχτή πρόσκληση. Διαφάνεια, δηλαδή, παντού. Η ρύθμιση, όπως την φέρνετε, παραπέμπεται στην επανάληψη του κράτους των ημετέρων και αυτό για μας είναι αρνητικό και διαφωνούμε, κάθετα. Εδώ, αγαπητοί συνάδελφοι, μιλάμε για ένα νομικό πρόσωπο, το οποίο θα αντιμετωπίζει ζητήματα από εγκρίσεις προϋπολογισμού, μέχρι την απόφαση προσλήψεων και την καταγγελία συμβάσεων εργασίας προσωπικού.

 Τώρα, ως προς τις 17 θέσεις πλήρους απασχόλησης ιδιωτικού δικαίου αορίστου χρόνου και τις δύο θέσεις νομικών συμβούλων, εδώ έχουμε επιφυλάξεις. Θα σας ακούσουμε και θα τοποθετηθούμε. Η κατανομή των θέσεων και οι ειδικότητες θα πρέπει να καθοριστούν από τον κανονισμό λειτουργίας του φορέα, ο οποίος, φυσικά, με τη σειρά του, θα καθορίζεται από το Δ.Σ.. Ταυτόχρονα, δίνεται δυνατότητα για υπογραφή συμβάσεων προσωπικού ορισμένου χρόνου, συμβάσεων μίσθωσης έργου, καθώς και οι αποσπάσεις. Θα πρέπει να τεθεί αυτό το θέμα στο Δ.Σ. και να αποφανθεί.

Τώρα, ως προς τη διεθνή Συμβουλευτική Επιτροπή, προβλέπεται σύσταση πενταμελούς επιτροπής, με μέλη, προσωπικότητες εγνωσμένου κύρους, στο χώρο του πολιτισμού. Η συμμετοχή, ωστόσο, στη διεθνή συμβουλευτική επιτροπή είναι τιμητική και δεν πρέπει να λαμβάνεται οποιαδήποτε αμοιβή. Ωστόσο, θα πρέπει να προσδιοριστούν, με σαφήνεια, οι αρμοδιότητές της και το ερώτημα είναι, γιατί δεν αξιοποιούνται τα εξειδικευμένα στελέχη του Υπουργείου; Γιατί δεν αξιοποιείται η πείρα και τεχνογνωσία τους στην αξιολόγηση των προτάσεων, που θα τεθούν, υπό έκκληση. Με τον τρόπο αυτόν, θα διασφαλίζεται, θα έλεγα, ακόμη περισσότερο η αντικειμενικότητα και, φυσικά, η εξειδικευμένη γνώση, ώστε να μην υπάρχουν παράπονα για διακρίσεις ή ευνοϊκές εισηγήσεις. Και τούτο, γιατί, σε περίπτωση ένστασης, για μια μεροληπτική εισήγηση, ποιος μπορεί να ελεγχθεί και ποιος θα βρεθεί; Δηλαδή, θα ελεγχθεί η Διεθνής Συμβουλευτική Επιτροπή, που δεν θα είναι οργανικά δεμένη με το φορέα και μπορεί, μάλιστα, να λειτουργεί και ανεξέλεγκτα ή θα ελεγχθούν τα στελέχη του Υπουργείου; Εδώ, θα ήθελα την απάντησή σας.

 Τώρα, ως προς τον έλεγχο της οικονομικής διαχείρισης: Προβλέπεται υποχρεωτικός έλεγχος από ορκωτούς ελεγκτές. Ορθό. Οι οποίοι, όμως, ελεγκτές, ορίζονται, με απόφαση του Υπουργού. Εδώ, είναι οξύμωρο. Άρα, η νομιμότητα θα είναι κατ’ επίφαση. Κι εδώ, θα πρέπει να το ξαναδείτε, κυρία Υπουργέ, ώστε να μην αφήνονται «σκιές».

 Τώρα, ως προς τους πόρους του ΑΚΡΟΠΟΛ, θα έλεγα τα εξής: H ρύθμιση, που φέρνετε, αναφέρεται σε επιχορηγήσεις από φορείς του δημοσίου, χωρίς περισσότερες λεπτομέρειες. Θα θέλαμε, λοιπόν, περισσότερα στοιχεία εδώ, για να εκφράσουμε γνώμη. Επιχορηγήσεις από δημόσιους φορείς ή μη, «φορείς», χωρίς πάλι να ονοματίζονται.

 Γενικά το θέμα των πόρων του φορέα είναι πολύ θολό και θα πρέπει να το ξαναδείτε, εκτός από την επιχορήγηση, που θα λαμβάνει από το Υπουργείο Πολιτισμού και το Πρόγραμμα των Δημοσίων Επενδύσεων, που είναι ξεκάθαρο και καθορισμένο.

 Και έρχομαι στον Εσωτερικό Κανονισμό της Λειτουργίας του φορέα. Ορίζεται από το Δ.Σ., άρα και κατ' επέκταση, από τον Υπουργό. Επομένως, πάλι, εδώ, έχουμε ζητήματα αντικειμενικότητας, ως προς την παράταση των αποσπάσεων, καθώς και του προσωπικού του Υπουργείου ή του Εθνικού Θεάτρου ή του Κρατικού Θεάτρου Βορείου Ελλάδος και της Λυρικής Σκηνής και μάλιστα, εδώ δεν είμαστε αρνητικοί. Μπορεί να μας βρείτε και σύμφωνους. Όμως, αυτό που έχει σημασία είναι να υπάρχει διαφάνεια, παντού.

Να δούμε, όμως, τι θα γίνει και με το προσωπικό του Φεστιβάλ Αθηνών. Δεν υπάρχει καμία, μα καμία πρόβλεψη για το υπάρχον προσωπικό, ως προς τους κανονισμούς λειτουργίας, καθώς, επίσης και του Ελληνικού Κέντρου Κινηματογράφου, της Εθνικής Λυρικής Σκηνής και του Μεγάρου Μουσικής Αθηνών. Θεωρούμε, όμως, ότι η έκδοσή τους, έχει καθυστερήσει πάρα-πάρα πολύ. Έχουν δοθεί συνεχείς παρατάσεις και όσο αυτές συνεχίζονται και δεν εκδίδονται κανονισμοί, οι ρυθμίσεις δεν μπορούν να λειτουργούν.

 Ως προς τη σύσταση Αυτοτελούς Τμήματος Δημοσίων Σχέσεων και Εθιμοτυπίας, που αφορά το Υπουργείο Πολιτισμού, εδώ είμαστε επιφυλακτικοί, διότι και πάλι, δεν προβλέπεται ξεκάθαρα ο προϋπολογισμός.

 Εν κατακλείδι, θα έλεγα, κυρίες και κύριοι συνάδελφοι, χρειάζεται ένας φορέας αξιοποίησης του Ακροπόλ, αλλά με σαφή όρια, σαφές πεδίο λειτουργίας, σαφή αποστολή και αναλυτικό προϋπολογισμό. Ένα βασικό συνολικό ερώτημα είναι - και θα μου επιτρέψετε να το τονίσω - πως θα αξιολογούνται τα αποτελέσματα του Ακροπόλ; Πως θα αξιολογηθεί η Διεύθυνση του Ακροπόλ; Και η εφαρμογή ανοιχτών διαγωνισμών, με σαφή καθορισμό τυπικών προσόντων, για την επιλογή όλων των καλλιτεχνικών διευθυντών της χώρας, κάτι το οποίο, δηλαδή, εδώ θα πρέπει να ενισχυθεί, καθολικά.

Να ισχύσει, δηλαδή, ανεξαιρέτως, σε όλους τους εποπτευόμενους από το Υπουργείο φορείς και κάθε επιλογή να αιτιολογείται, επαρκώς. Έτσι, δεν θα εγκλωβίζεται και ο πολιτισμός σε σκιές του παρελθόντος.

 Αναμένουμε, ωστόσο, να ακούσουμε και τους φορείς, που και εμείς θα προτείνουμε και επί της αρχής, επιφυλασσόμαστε για την Ολομέλεια. Σας ευχαριστώ.

**ΧΡΗΣΤΟΣ ΤΑΡΑΝΤΙΛΗΣ (Προεδρεύων της Επιτροπής):** Τον λόγο έχει η κυρία Ασημακοπούλου, Ειδική Αγορήτρια της Ελληνικής Λύσης.

 **ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Ελληνικής Λύσης-Κυριάκος Βελόπουλος):** Σας ευχαριστώ, κύριε Πρόεδρε.

 Κυρία Υπουργέ, κυρίες και κύριοι συνάδελφοι, η Ελλάδα, η οποία αποτελεί μητέρα των επιστημών, των καλών τεχνών, του θεάτρου, της δημοκρατίας δεν έχει καταφέρει, μέχρι και σήμερα, να χαράξει μία πολιτική για το σπουδαίο πολιτισμό της. Ιδιαίτερα, ο τοπικός πολιτισμός μπορεί να αποτελέσει σημαντικό πλεονέκτημα, στην προσπάθεια ανάδειξης και προβολής του τόπου μας, με απώτερο στόχο, την ευημερία των ίδιων των κατοίκων των περιοχών της Ελλάδας μας.

Η ανάπτυξη του πολιτιστικού, αρχαιολογικού, θρησκευτικού προσκυνηματικού τουρισμού και πλείστων άλλων μορφών του, που έχει να επιδείξει η χώρα μας, αποτελεί βασική προτεραιότητα για όλους εμάς, στην Ελληνική Λύση. Η χώρα μας πλεονεκτεί σε πολλά. Δυστυχώς, όμως, αφήνουμε ανεκμετάλλευτα τα αμέτρητα, στην κυριολεξία, δώρα, που μας προσφέρει αυτή η γη. Ο πολιτισμός αποτελεί τη βάση του καθημερινού μας βίου. Η συμβολή του, στην περιφερειακή και τοπική ανάπτυξη, έχει απόλυτη σχέση, με την αύξηση της απασχόλησης. Η Ελλάδα και οι Έλληνες κινδυνεύουν να αποτελέσουν μειονότητα, μέσα στην ίδια τους την πατρίδα.

Σχετικά με το υπό συζήτηση σχέδιο νόμου, συστήνεται ένας νέος φορέας, ως νομικό πρόσωπο ιδιωτικού δικαίου, με την επωνυμία «Κέντρο Πολιτισμού και Δημιουργίας ΑΚΡΟΠΟΛ» και τον διακριτικό τίτλο «ACROPOLE ACROSS». Δεν μπορούμε, όμως, να καταλάβουμε, γιατί το Υπουργείο Πολιτισμού μπαίνει στη διαδικασία να δημιουργήσει ένα νέο φορέα, προκειμένου να αξιοποιήσει το εγκαταλελειμμένο κτίριο του πρώην ξενοδοχείου Ακροπόλ Παλλάς. Γιατί δεν αξιοποιούνται οι υπάλληλοι του Υπουργείου Πολιτισμού και Αθλητισμού, για τους σκοπούς, που αναλύονται στο σχέδιο νόμου και πρέπει να υλοποιηθούν από τον υπό συζήτηση φορέα; Ζήτημα, επίσης, ανακύπτει και σχετικά με τις διοικητικές και δικαστικές απαλλαγές, οι οποίες δεν διευκρινίζονται και θα θέλαμε να ξεκαθαριστούν.

Ως προς τους σκοπούς του νέου φορέα, δεν προσδιορίζεται το κόστος για την υλοποίηση των επιμέρους στοχεύσεων. Το Διοικητικό Συμβούλιο θα διορίζεται, με τι άλλο; Με Απόφαση, του Υπουργού Πολιτισμού και Αθλητισμού ! Με ποια κριτήρια θα επιλέγονται και γιατί δεν επιλέγονται από σχετική Επιτροπή της Βουλής; Το ίδιο ακριβώς ισχύει και για τον διορισμό του Διευθυντή. Παρέχεται η απόλυτη εξουσιοδότηση, χωρίς κανείς να μπορεί να αντιταχθεί, στην οποιαδήποτε απόφαση του εκάστοτε Υπουργού. Πόσο δημοκρατικό είναι, άραγε, αυτό; Στα μέλη του ΔΣ. δεν θα καταβάλλεται, για τη συμμετοχή τους σε αυτό, η οποιαδήποτε αμοιβή ή αποζημίωση, αλλά ο Διευθυντής θα λαμβάνει αποδοχές, οι οποίες θα καθορίζονται, όπως επισημαίνεται, με κοινή Απόφαση των Υπουργών Οικονομικών και Πολιτισμού και Αθλητισμού. Καλούμαστε, δηλαδή, να αποφασίσουμε, για το αν θα συμφωνήσουμε ή όχι, χωρίς να γνωρίζουμε καν το ύψος της αμοιβής του; Περιμένετε να το μαντέψουμε; Μεταξύ των λοιπών προσόντων, που απαιτούνται, για την επιλογή του Διευθυντή, είναι και η πενταετής, τουλάχιστον, επαγγελματική εμπειρία, σε θέματα διοίκησης οργανισμών. Η ανάληψη της διευθύνσεως ενός τέτοιου φορέα, μήπως, ενδεχομένως, έχει προαποφασιστεί;

Μας λέτε, ότι θα προσληφθούν 17 άτομα, σε θέσεις πλήρους απασχόλησης ιδιωτικού δικαίου αορίστου χρόνου και δύο νομικοί σύμβουλοι, δεν μας λέτε, όμως, για το τι μισθούς θα παίρνουν. Πουθενά, δεν προσδιορίζονται, επίσης, τα κριτήρια επιλογής τους, τα οποία θα πρέπει να γνωστοποιούνται, με το παρόν. Επίσης, μέχρι πόσα άτομα θα προσλαμβάνονται για την κάλυψη επειγουσών εποχικών ή απρόβλεπτων αναγκών, με σύμβαση εργασίας ορισμένου χρόνου; Τονίζεται, παρακάτω, ότι για την κάλυψη αναγκών εξειδικευμένου ή τεχνικού χαρακτήρα, το σχετικό έργο ή υπηρεσία μπορεί, με απόφαση του Δ.Σ., ύστερα από εισήγηση του προϊσταμένου του τμήματος διοικητικών οικονομικών υπηρεσιών και λειτουργίας, να ανατίθεται σε ανάδοχο ή πάροχο υπηρεσιών. Η σχετική δαπάνη βαρύνει το συγχρηματοδοτούμενο σκέλος του Προγράμματος Δημοσίων Επενδύσεων του Υπουργείου Πολιτισμού και Αθλητισμού. Για τι ύψος δαπανών γίνεται λόγος; Ας μην αναφερθούμε στην επανειλημμένη τακτική των αναθέσεων. Ως προς τη δημιουργία τόσων τμημάτων για τη λειτουργία του νομικού προσώπου, πράγματι, χρειάζονται όλα αυτά, για τη λειτουργία του, ή μήπως εξυπηρετούν άλλους σκοπούς; Οι χώροι εστίασης θα εκμισθώνονται για τη διεξαγωγή εκδηλώσεων. Γιατί δεν περιορίζετε σε ποιους και αρκείστε να τους αναφέρετε, ως τρίτους; Όπως οι θέσεις του Δ.Σ. και του Διευθυντή αποτελούν απόφαση του Υπουργού Πολιτισμού και Αθλητισμού, για να μην ξεφύγετε από αυτό το απολυταρχικό μοτίβο, έτσι και η επιλογή των μελών της διεθνούς Συμβουλευτικής Επιτροπής, η οποία εισάγεται με το παρόν, θα γίνεται με Απόφαση Υπουργού. Βάσει ποιων συγκεκριμένων προσώπων θα επιλέγονται; Με ποιους φορείς πολιτισμού, εντός και εκτός Ελλάδας, θα φέρνει σε επαφή το Acropole Across; Παρέχεται, επίσης η δυνατότητα στη Διεθνή Συμβουλευτική Επιτροπή να χρησιμοποιεί τις υποδομές του Acropole Across. Με τι τρόπο; Τελικά, πράγματι, χρειάζεται αυτή η Επιτροπή ή μήπως δημιουργήσει περισσότερα προβλήματα;

Σχετικά με τους πόρους, ποιο θα είναι το ύψος των επιχορηγήσεων από τον τακτικό προϋπολογισμό του Υπουργείου Πολιτισμού και Αθλητισμού; Αντιστοίχως, για τι ποσό μιλάμε, όσον αφορά στις επιχορηγήσεις από το εθνικό σκέλος του Προγράμματος Δημοσίων Επενδύσεων; Από ποιους φορείς του δημοσίου τομέα ή μη και οργανισμούς θα επιχορηγείται και πόσο; Για τι είδους τους οργανισμούς γίνεται λόγος;

Αναφέρεστε επιπρόσθετα σε έσοδα από οποιαδήποτε άλλη νόμιμη πηγή, που συναρτάται με την εξυπηρέτηση των σκοπών του φορέα. Ακόμα και από ΜΚΟ; Γιατί δεν το εξειδικεύετε;

 Ο εσωτερικός κανονισμός λειτουργίας του νέου αυτού φορέα θα εγκρίνεται, πάλι, με Απόφαση του Υπουργού Πολιτισμού και Αθλητισμού. Παράλληλα, μέσα σε δύο μήνες από τη δημοσίευση του παρόντος, ο Υπουργός Πολιτισμού και Αθλητισμού, κατά παρέκκλιση των σχετικώς οριζόμενων, με Απόφασή του, διορίζει τον Διευθυντή του Acropole Across, και μάλιστα, για θητεία δύο ετών. Τα κριτήρια και τα προσόντα, βάσει των οποίων θα τον επιλέξει, βεβαίως, δεν αναφέρονται πουθενά.

Όσον αφορά τις ρυθμίσεις για την ακύρωση και την αναβολή εκδηλώσεων, παρέχεται το δικαίωμα στο διοργανωτή να προσφέρει στον πελάτη ισόποσο πιστωτικό σημείωμα, για την ίδια ή άλλη εκδήλωση, που θα πραγματοποιηθεί, μελλοντικά. Ο διοργανωτής θα έπρεπε να υποχρεούται να επιστρέψει στον πελάτη οποιοδήποτε ποσό, που ο πελάτης έχει καταβάλει, ως αντίτιμο του εισιτηρίου, χωρίς εναλλακτικές εις βάρος των πολιτών. Είναι, μάλιστα, εξωφρενικό το γεγονός, ότι εάν η συνολική αξία της υπηρεσίας, που θα παρακολουθήσει, τελικά, ο πελάτης, υπερβαίνει την αξία του πιστωτικού σημειώματος, η διαφορά καταβάλλεται από τον πελάτη στο διοργανωτή ! Και μάλιστα, μόνο, κατά τη λήξη ισχύος του πιστωτικού σημειώματος και στην περίπτωση, που αυτό δεν έχει χρησιμοποιηθεί από τον πελάτη. Ο πελάτης δικαιούται και ο διοργανωτής υποχρεούται να καταβάλει στον πελάτη χρηματικό ποσό ίσο με την αξία του πιστωτικού σημειώματος, έως τις 31/10/2021. Θα πρέπει να περιμένει, δηλαδή, μέχρι τότε.

Νομοθετείτε, άραγε, υπέρ των πολιτών; Δεν γίνεται να μην θίξουμε το γεγονός, ότι ενώ τέθηκε αποκλειστική προθεσμία έξι μηνών από την ημερομηνία δημοσίευσης του ν. 4598/2019, για την έκδοση των κανονισμών λειτουργίας του Ελληνικού Κέντρου Κινηματογράφου, της Εθνικής Λυρικής Σκηνής και του Οργανισμού Μεγάρου Μουσικής Αθηνών, αυτοί δεν εκδόθηκαν και δίνετε, τώρα, παράταση να εκδοθούν, έως τις 31/12/2020. Η προθεσμία αυτή παρήλθε, σύμφωνα με την Αιτιολογική Έκθεση, το Σεπτέμβριο του 2019 και εύλογα παρατείνεται. Γιατί, όμως, τόση καθυστέρηση, σχετικά με αυτό το θέμα; Να περιμένουμε και άλλη παράταση;

Συστήνετε αυτοτελές τμήμα Δημοσίων Σχέσεων και Εθιμοτυπία του Υπουργείου Πολιτισμού και Αθλητισμού, το οποίο θα υπάγεται απευθείας στον Υπουργό Πολιτισμού. Θα είναι αρμόδιο για την οργάνωση τελετών, εορτών, καθώς και λοιπών εκδηλώσεων και την προβολή του έργου του Υπουργείου, τη διοργάνωση πολιτιστικών εκδηλώσεων, την προετοιμασία και οργάνωση των επίσημων μετακινήσεων της πολιτικής ηγεσίας του Υπουργείου, εντός και εκτός επικρατείας, την οργάνωση των επισκέψεων επισήμων προσώπων και λοιπά. Πρέπει, πράγματι, να υπάρχει αυτοτελές τμήμα και να επιβαρύνεται ο κρατικός προϋπολογισμός, για την οργάνωση των μετακινήσεων και την κατάρτιση προγράμματος της πολιτικής ηγεσίας;

Σχετικά με το Φεστιβάλ Κινηματογράφου Θεσσαλονίκης, παρατηρούμε ότι συσσωρεύονται πολλές αρμοδιότητες και, ταυτόχρονα, εξουσίες στο Διευθυντή του Φεστιβάλ.

 Ερωτηματικά ανακύπτουν, ως προς τις ρυθμίσεις, που αφορούν στο Ελληνικό Κέντρο Κινηματογράφου και την «Ελληνικό Φεστιβάλ Α.Ε.» Το Δ.Σ. του Ελληνικού Κέντρου Κινηματογράφου, βεβαίως, θα προκύπτει, ύστερα από απόφαση του Υπουργού, μη χαλάσει η συνταγή της απόλυτης εξουσίας του εκάστοτε Υπουργού! Η αποζημίωση για κάθε συνεδρίαση του Δ.Σ. πόση θα είναι; Πάλι, μας αφήνετε στην άγνοια, σχετικά με αυτό. Ξανά, βλέπουμε αναθέσεις, καθώς, όπως επισημαίνεται, για την κάλυψη αναγκών εξειδικευμένου ή τεχνικού χαρακτήρα το σχετικό έργο ή υπηρεσία μπορεί, με απόφαση του Δ.Σ., ύστερα από εισήγηση του Γενικού Διευθυντή, να ανατίθεται σε ανάδοχο ή πάροχο υπηρεσιών και η σχετική δαπάνη θα βαρύνει το συγχρηματοδοτούμενο σκέλος του Προγράμματος Δημοσίων Επενδύσεων του Υπουργείου Πολιτισμού και Αθλητισμού. Θα διορίζει ο Υπουργός και τον διοικητικό - οικονομικό Διευθυντή στα νομικά πρόσωπα ιδιωτικού δικαίου του Υπουργείου Πολιτισμού και Αθλητισμού, χωρίς, φυσικά, να προσδιορίζεται το ύψος της δαπάνης από τη δημιουργία αυτής της θέσης.

Είναι ξεκάθαρο και εμείς, στην Ελληνική Λύση, το λέμε, πρέπει να καταρτιστεί σχέδιο συγκεκριμένο και κοστολογημένο, για τη συνεχή και αδιάλειπτη προώθηση των ελληνικών προϊόντων. Η επένδυση στον πολιτισμό μπορεί, σαφέστατα, να αποτελέσει μοχλό ανάπτυξης για την πατρίδα μας. Να αξιοποιηθούν και να αναβαθμιστούν, επιτέλους, οι πολιτιστικές δομές του τόπου μας, που μαραζώνουν και ρημάζουν. Ο σύγχρονος κόσμος οφείλει σχεδόν τα πάντα στους Έλληνες. Κουβαλάμε στις πλάτες μας μια κληρονομιά, η οποία δεν πρέπει να μείνει αναξιοποίητη. Είναι χρέος μας να της δώσουμε την πνοή, που της αρμόζει. Η Ελλάδα αποτελεί το θεμέλιο πολιτισμού. Οι ελληνικές ιδέες και αξίες, ως αρχέτυπα και παραδείγματα, μπορεί να λειτουργήσουν εποικοδομητικά και για τις μεταγενέστερες κοινωνίες. Φυσικά, προηγουμένως, απαιτείται να προσαρμοστούν στις ανάγκες της σύγχρονης κοινωνικοπολιτικής πραγματικότητας. Τότε, μπορούν να λειτουργήσουν, ως χρήσιμα ερεθίσματα και πηγή έμπνευσης, ως δεξαμενή ιδεών.

Είναι απαραίτητο να διαφυλάξουμε τον πολιτισμό μας και να τον αναπτύξουμε, όπως είναι πιο αναγκαίο από ποτέ, να προστατέψουμε τη γλώσσα και τη θρησκεία μας. Όσο υπερήφανοι είμαστε, όμως, για το παρελθόν αυτού του τόπου, στην πράξη, πολύ λίγα γίνονται, για να διατηρήσουμε όσα οι πρόγονοί μας θεμελίωσαν. Η αξιοποίηση του πολιτισμού μας είναι υπόθεση, που μας αφορά όλους και αυτό πρέπει να το κατανοήσει ο κάθε Έλληνας και η κάθε Ελληνίδα.

Κύριε Πρόεδρε, επιφυλασσόμαστε, επί της αρχής, επί της Ολομέλειας. Ευχαριστώ.

Στο σημείο αυτό έγινε η β΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Χειμάρας Θεμιστοκλής (Θέμης), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Καμίνης Γεώργιος, Κωνσταντόπουλος Δημήτριος, Παπανδρέου Γεώργιος (Γιώργος), Δελής Ιωάννης, Στολτίδης Λεωνίδας, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε. Από μικρό παιδί με βασανίζει το ερώτημα, γιατί τα κράτη και οι κυβερνήσεις τους επιτρέπουν, άραγε, στις τέχνες να υπάρχουν και μόνο να υφίστανται. Αφού νομοτελειακά, θα έλεγε κανείς, οδηγούν σε αργότερο χρόνο, σε κατοπινό χρόνο, στην κατάλυση των κρατών. Γιατί, άραγε, αφήνετε τις τέχνες να λειτουργούν; Γιατί δεν επιχειρείτε, όπως σε τόσα άλλα πεδία, όχι προσωπικά, εννοώ οι εξουσίες, τα κράτη, οι κυβερνήσεις, να τις μετονομάσετε, να τις παρουσιάσετε, ως ένα είδος τρομοκρατίας, να τις ποινικοποιήσετε και να τις απαγορεύσετε, ώστε να τελειώνουμε με αυτές, μια και καλή;

Με απασχόλησε το ερώτημα μέχρι τα 16-17. Τώρα, πια, είμαι 55 και έχω την ευτυχία να το έχω απαντήσει μέσα μου. Δεν ξέρω, αν είναι σωστή η απάντηση, που έδωσα. Η απάντηση είναι, γιατί αυτοί οι μηχανισμοί του, οι κρατικοί μηχανισμοί, οι κυβερνήσεις, απλά δεν μπορούν. Η δεύτερη επεξηγηματική απάντηση, που δίνω, είναι ότι δε μπορούν, για τον απλό λόγο, ότι η τέχνη είναι το καύσιμο της ζωής, είναι το καύσιμο της ψυχής.

Οι άνθρωποι έχουν ανάγκη, τελικά, από την πραγματική τέχνη και όχι από αυτόν τον ψευδεπίγραφο συρφετό, τη μαζική κατανάλωση, το μαζικό είδος, που προσφέρεται, για κατανάλωση, που είναι μια παραποίηση κάθε έννοιας τέχνης σε όλες. Το κακό τραγούδι κυριαρχεί, παντού, παγκοσμίως, εννοώ. Το κακό θέατρο κυριαρχεί, παγκοσμίως, το κακό βιβλίο, το λεγόμενο μπεστ σέλερ, κυριαρχεί, από τότε που θυμάμαι τον εαυτό μου, παγκοσμίως. Η ανθρώπινη ψυχή, δυστυχώς, για τους κυβερνώντες, όπου κι αν αυτοί βρίσκονται, έχει απαραίτητη ανάγκη, όσο ακριβώς την τροφή, όσο ακριβώς τα λευκώματα, το κρέας, τις πρωτεΐνες, τις φυτικές τροφές, το νερό, ακριβώς την ίδια ανάγκη, για να επιβιώσει και να βγάλει άλλη μια μέρα, άλλη μια εβδομάδα, την τέχνη. Γι’ αυτό και η τέχνη υπάρχει, από τότε που υπάρχουμε, σαν λαϊκή τέχνη. Γι’ αυτό, οι άνθρωποι τραγουδούν, από τότε που ζούσαν, πάνω στα δέντρα. Γι’ αυτό και οι άνθρωποι χορεύουν, από τότε που περπάτησαν. Αυτά δεν τα λέω τυχαία, τα λέω, γιατί πρέπει να ξέρουμε για τι μιλάμε, όταν συζητάμε, για το πώς νομοθετούμε για το αντικείμενο, για το οποίο μιλάμε.

Θα σας διαβάσω ένα πολύ μικρό απόσπασμα και θα μπω κατευθείαν στο νομοσχέδιο. «Η τέχνη» λέει ο Δημήτρης Μηταράς «μοιάζει με κοινωνικό φαινόμενο, αλλά, στην ουσία, είναι ένα σχεδόν φυσικό φαινόμενο». Είναι κάτι, σαν ηφαιστειακή εκτόνωση. Δεν καταγράφει την ιστορία ούτε κάνει ιστορία, ούτε προηγείται της εποχής της, ούτε την ακολουθεί την εποχή της. Η τέχνη είναι ο έρωτας, με την ευρύτερη σημασία της λέξης, είναι η έκφραση και το ξεχείλισμα κάθε πληρότητας. Η τέχνη δεν μορφώνει, αλλά κάνει κάτι πολύ περισσότερο: Σε συνδέει με το μυστήριο της ύπαρξής σου, το «σεσημασμένον δέρας της υπάρξεως», όπως θα έλεγε και ο αείμνηστος Ανδρέας Εμπειρίκος, με αυτό σε συνδέει η τέχνη. Η τέχνη, λοιπόν, δεν στρατεύεται, κυρίες και κύριοι συνάδελφοι, αλλά ανήκει πάντα και πάντα θα ανήκει στους αθώους αυτού του κόσμου, είτε αυτοί οι αθώοι βρίσκονται κλεισμένοι σε κάποια φυλακή, είτε, παραδόξως, πρόκειται για τον ίδιο, τον αυστηρότατο διευθυντή αυτής της ίδιας φυλακής, γιατί η τέχνη έρχεται από τα πιο απρόσμενα μέρη, από εκεί που δεν την περιμένεις.

Το λέω αυτό, για να το συνδέσω με τη διαδικασία, που ακολουθούμε, σήμερα και δεν εννοώ καθόλου τη διαδικασία, στην οποία εσείς προεδρεύετε, τη δική σας διαδικασία αυτής της Επιτροπής, εννοώ την κεντρική διαδικασία αυτής της Κυβέρνησης. Αυτή η Κυβέρνηση επιλέγει, σχεδόν, από το παράθυρο, να περάσει το νομοσχέδιο αυτό, περί τέχνης. Έχω και το προνόμιο, σαν Κοινοβουλευτικός Εκπρόσωπος του ΜέΡΑ25, να συμμετέχω στη Διάσκεψη των Προέδρων, ήμουν εκεί την προηγούμενη Πέμπτη, μόλις πριν από 7 ημέρες και δεν ειπώθηκε τσιμουδιά γι’ αυτό το νομοσχέδιο. Ενημερωθήκαμε ότι δύο άλλα νομοσχέδια επίκειται να έρθουν, ενημερωθήκαμε για το νομοσχέδιο, που συζητά δίπλα η Ολομέλεια, γι’ αυτό τίποτα. Το να μπαίνει από το παράθυρο ένα νομοσχέδιο, λοιπόν, που αφορά κάτι σαν την τροφή, το νερό των ανθρώπων, για εμάς είναι ανησυχητικό, αλλά, κυρίως, είναι ενδεικτικό για το πώς μια κυβέρνηση νοεί και λογιάζει την τέχνη. Ενδεικτικό, επίσης, είναι το γεγονός ότι οι φωνασκούντες εδώ, προ ολίγου, αγαπητοί συνάδελφοι της Πλειοψηφίας, εξαφανίστηκαν, ως διά μαγείας. Προέβλεψαν, δηλαδή, με μαντική τέχνη, θα έλεγε κανείς, κύριε Πρόεδρε, ότι και 15 ημέρες να είχαμε στη διάθεσή μας, πάλι τα ίδια θα λέγαμε, ενώ δεν είχαμε και δεν απεδείχθη ουδόλως ότι θα λέγαμε τα ίδια, εάν είχαμε 15 ημέρες. Εντούτοις, το προέβλεψαν, όλως αυθαιρέτως, και στη συνέχεια αποχώρησαν, κύριε Πρόεδρε, αποχώρησαν, αφού έδωσαν την παρουσία τους. Εάν αυτή είναι η αντίληψη της Κυβέρνησης για τη σοβαρότητα και την αξία, που έχει η τέχνη στη ζωή των πολιτών της, για να μην πω τίποτα χειρότερο, όπως των υπηκόων της, είναι ενδεικτικό.

Σήμερα, λοιπόν, κυρίες και κύριοι Βουλευτές, η Επιτροπή ξεκινά τη συζήτηση επί του συγκεκριμένου σχεδίου νόμου, που έχει τίτλο «Κέντρο Πολιτισμού και Δημιουργίας ΑΚΡΟΠΟΛ και λοιπές διατάξεις».

Σχετικά με το Πρώτο Μέρος του νομοσχεδίου, που αφορά τη σύσταση και τη λειτουργία του νομικού προσώπου ιδιωτικού δικαίου Acropole Across, η Αιτιολογική Έκθεση περιγράφει, με μάλλον πληθωρικό, θα έλεγα, τρόπο την πρωτοβουλία αξιοποίησης του σημαίνοντος, είναι η αλήθεια, κτιρίου, του ΑΚΡΟΠΟΛ, στα πλαίσια ενός εν μέρει επιδοτούμενου νομικού προσώπου ιδιωτικού δικαίου για τον πολιτισμό. Χαρακτηριστικά αναφέρεται μέσα, ότι ο πολιτιστικός και δημιουργικός τομέας στηρίζει την οικονομική ανάπτυξη, χαρακτηρίζεται από υψηλής έντασης εργασία, προσφέρει θέσεις εργασίας σ’ ένα ευρύ φάσμα επαγγελματιών και συμβάλλει ουσιαστικά τόσο στην καθημερινή ζωή των πολιτών όσο και στην επιδραστικότητα της χώρας διεθνώς, καθώς αποδεδειγμένα αποτελεί πηγή ήπιας ισχύος.

Απαραίτητες προϋποθέσεις, λέει το νομοσχέδιο, προκειμένου ο κλάδος αυτός να καταστεί ανθεκτικότερος, ανταγωνιστικότερος, αλλά και να προσελκύσει δημιουργούς διεθνούς διαμετρήματος, είναι η ενδυνάμωση των επαγγελματιών του κλάδου του πολιτισμού και της δημιουργίας, με δεξιότητες, ικανότητες και τεχνογνωσία, που θα τους παρέχουν τα εχέγγυα, για να λειτουργούν, επιτυχώς, σ’ ένα διαρκώς μεταβαλλόμενο περιβάλλον. Εγώ θα πρόσθετα, από την πλευρά του ΜέΡΑ25, ότι ακόμα πιο απαραίτητη προϋπόθεση, για να βελτιώσουν τις δεξιότητές τους και τις ικανότητές τους όλοι αυτοί οι άνθρωποι, οι επαγγελματίες του κλάδου, όπως λέει μέσα η Έκθεση, είναι, καταρχάς, να υπάρχουν, να είναι ζωντανοί, να έχουν γλιτώσει, δηλαδή, από την πείνα και τον λιμό. Δεν το λέω ούτε δραματικά, ούτε μικροπολιτικά, ούτε σκωπτικά καν. Το λέω ουσιαστικά!

Ξέρετε, το έχω πει στην Ολομέλεια, πολλές φορές, για άλλη μια φορά δράττομαι της ευκαιρίας, που βρίσκομαι σε αυτήν την Επιτροπή, σήμερα, να θυμίσω ότι, σύμφωνα με όλες τις ενδείξεις, οι ηθοποιοί, οι συνάδελφοί μου και εγώ μαζί τους, είμαστε 12.000 άνθρωποι στην Ελλάδα. Το κατάλαβα, πολύ εύκολα, αν και η Κυβέρνηση δυσκολεύεται πολύ να το βρει, όπως σας έχω ξαναπεί, πήγα απλώς στις αρμόδιες υπηρεσίες του αρμόδιου Υπουργείου και ρώτησα πόσοι δηλώνουν σαν μόνιμη και αποκλειστική απασχόληση την υποκριτική. Είναι 12.000 άνθρωποι. Έχουν, σας ενημερώνω, πάνω από 90% ανεργία, από τότε που είμαι ηθοποιός, 36 χρόνια τώρα, συστηματικά, χωρίς κορονοϊούς, χωρίς λάθος κυβερνήσεις, χωρίς μνημόνια, χωρίς τίποτα.

Αυτοί οι άνθρωποι, με βάση τα επίσημα στοιχεία, ξέρουμε επισήμως από το support art workers το ξέρουμε, έχουν πάρει το πρώτο βοήθημα, 800 ευρώ, για τον ενάμιση μήνα, μονάχα λίγο λιγότεροι από 2.000, 1.900 κάτι. Οι υπόλοιποι 10.000 συνάδελφοί μου και φίλοι μου - τους ξέρω προσωπικά, θέλω να πω, είναι μικρό το σινάφι μας - λιμοκτονούν από τις 27 Φεβρουαρίου, κύριε Πρόεδρε. Δηλαδή, τρέφονται με ό,τι είχαν σπίτι τους, από τους συγγενείς τους, ζητιανεύοντας. Πραγματικά, το πρώτο μας μέλημα, αν θέλουμε να είμαστε κυβερνήτες ή εμείς Αντιπολίτευση αυτής της χώρας, είναι να τους ταΐσουμε. Μετά, θα δούμε πώς θα βελτιώσουμε τις δεξιότητές τους.

Η ανάπτυξη, λοιπόν, ενός πλαισίου, που θα χαρακτηρίζεται από βιώσιμα επιχειρηματικά και εργασιακά μοντέλα, από τη διαρκή εξέλιξη του κοινού, του πολιτισμού και από την ενίσχυση της εξωστρέφειας, μέσω διεθνών συνεργασιών και συμπράξεων, λέει η εννοιολογική Έκθεση. Η ανάδειξη της αξίας του πολιτισμού, μέσω της ενίσχυσης της ποικιλομορφίας και της συμπερίληψης διαφορετικών μορφών τέχνης και διαφορετικών τρόπων έκφρασης. Η ελληνική πολιτεία δεν διαθέτει, σήμερα, κανέναν φορέα, με το συγκεκριμένο ρόλο, ούτε έχει, μέχρι αυτή τη στιγμή, αναλάβει συντεταγμένη δράση, προκειμένου οι επενδύσεις στο δημιουργικό και πολιτιστικό τομέα να αποφέρουν πολλαπλάσια οφέλη και προστιθέμενη αξία, τόσο στον κλάδο όσο και στα μέλη του όσο και στην ανάπτυξη και την οικονομία, συνολικά της χώρας μας.

Το κενό αυτό έρχεται, λέει η Έκθεση, να καλύψει το ιδρυόμενο, με το παρόν σχέδιο νόμου, Κέντρο Πολιτισμού και Δημιουργίας ΑΚΡΟΠΟΛ. Με το εν λόγω σχέδιο νόμου, το Υπουργείο Πολιτισμού και Αθλητισμού, δημιουργεί ένα νέο φορέα, ο οποίος θα αναλάβει να μεγιστοποιήσει, μέσω των δράσεων του, το όφελος των επενδυόμενων στον πολιτισμό πόρων, ενώ, παράλληλα, θα στηρίξει το πολιτιστικό και δημιουργικό κλάδο και τους επαγγελματίες του. Το ΑΚΡΟΠΟΛ αποσκοπεί στο να επιδρά καταλυτικά στη σύγχρονη ελληνική δημιουργία, στη χώρα, δηλαδή, στις συνθήκες, που επικρατούν στον πολιτιστικό και δημιουργικό τομέα, στη στήριξη και ενδυνάμωση των επαγγελματιών του κλάδου, στην εθνική οικονομία και στην προβολή του σύγχρονου προσώπου της Ελλάδας, στον κόσμο μας.

Μελετώντας, όμως, κανείς την Αιτιολογική Έκθεση διαπιστώνει ότι το εν λόγω σχέδιο νόμου τοποθετεί την προώθηση του πολιτισμού και την πολιτιστική διαχείριση, σε ένα πλαίσιο αυστηρά επιχειρηματικό, αυστηρά εμπορικό, επιτελικό και επιτρέψτε μου την έκφραση, ολίγον νεοφιλελεύθερο, όπου κεντρικό ρόλο θα έχει εκεί, όπως και παντού, από τη διακυβέρνηση του κ. Μητσοτάκη και εντεύθεν, ο μάνατζερ. Εξάλλου, έχει δηλωθεί, επισήμως, από χείλη Υπουργών, ότι ως έτσι εννοεί και την Κυβέρνησή του ο κύριος Πρωθυπουργός, ως γενικό τον ίδιο τον εαυτό του και ως υπομάνατζερς τους Υπουργούς του! Αυτή η προσέγγιση έρχεται, σε πλήρη αντίθεση, με το σχέδιο χρήσης του ΑΚΡΟΠΟΛ, από την προηγούμενη Κυβέρνηση του ΣΥΡΙΖΑ, το οποίο, βεβαίως, δεν τελεσφόρησε, αλλά ωστόσο, δεν διαπνέονταν από αυτήν, τουλάχιστον, την αντίληψη.

Αυτό που θα ήθελα να σημειώσω, σε αυτό το σημείο, καθώς ο ίδιος είμαι σε ένα βαθμό καλλιτέχνης, επιχείρησα και εγώ να ασκήσω τέχνη στη ζωή μου, ότι ένα ερώτημα πρέπει να μας απασχολεί πάντα και τους κυβερνώντες περισσότερο από μένα, είναι αν η τέχνη και ο πολιτισμός οφείλουν να είναι πράγματα βιώσιμα. Και ενώ εμπορικά βιώσιμα, όχι καλλιτεχνικά βιώσιμα. Καλλιτεχνικά βιώσιμα, προφανώς, οφείλουν να είναι, γιατί αλλιώς δεν θα αγγίξουν την ψυχή και τη ματιά κανενός. Κατά τη γνώμη μας, στο ΜέΡΑ25, αλλά και κατά την προσωπική μου καλλιτεχνική γνώμη, οφείλουν κυρίως να μην ενδιαφέρονται, αν θα είναι ή δεν θα είναι βιώσιμα. Οφείλουν να είναι ελεύθερα από αυτόν το βραχνά, από αυτό το βρόγχο. Οφείλουν να αναπνέουν ελεύθερα και δεν το λέω, τυχαία αυτό. Το λέω αυτό, σε συνάρτηση με το προηγούμενο, που σας είπα, σχετικά με το ότι το βλέπει φανερά το παρόν σχέδιο νόμου, σαν μία μπίζνα, τον πολιτισμό. Ο πολιτισμός δεν μπορεί να είναι μπίζνα.

 Επίσης, θέλω να πω ότι ο θεσμός του ΑΚΡΟΠΟΛ αποτελεί, βεβαίως, αναντίρρητη και αδιαπραγμάτευτη υποχρέωση της πολιτείας, απέναντι στους δημιουργούς και την ανεξάρτητη καλλιτεχνική κοινότητα αυτής της χώρας. Υποχρέωση, για στήριξη και ανάπτυξη, για ίσες ευκαιρίες, χωρίς διακρίσεις και αποκλεισμούς, για ελεύθερη καλλιτεχνική έκφραση και για καλλιτεχνική συνεργασία, για ώσμωση, που είναι το σημαντικότερο πράγμα στην τέχνη, να ανταλλάσσεις ώσμωση, να ωσμώνεσαι, με άλλους ανθρώπους, να ανταλλάσσεις, εννοώ, εκτός από ψυχή και υγρά, να ανταλλάσσεις ανάσες. Για ώσμωση, λοιπόν, αυτά και για συμμετοχή, αλλά κυρίως, επίσης και για πειραματισμό. Αυτά τα πράγματα δεν μπορούν να γίνουν, με γραφειοκρατικές, μηχανορραφίες, με χειραγώγηση, με κηδεμόνευση, όπως επιχειρείται κατά τη γνώμη μας, από το καλλιτεχνικό αυτό νομοσχέδιο. Το ΑΚΡΟΠΟΛ πρέπει να αποτελέσει τη νέα συνθήκη, για μια οραματική πολιτική του σύγχρονου πολιτισμού των τεχνών. Σε αυτήν την πρώτη ανάγνωση του νομοσχεδίου διαπιστώνουμε, επίσης, ότι το Υπουργείο Πολιτισμού, διατηρεί το δικαίωμα να χρησιμοποιεί τους χώρους του ΑΚΡΟΠΟΛ και για τις δικές του εκδηλώσεις, όποτε αυτό το θελήσει.

 Ξέρετε αυτό για μας, κυρία Υπουργέ, σημαίνει ότι ανάλογα με τις προθέσεις και τις διαθέσεις του το Υπουργείο θα μπορεί να παρεμβαίνει στον προγραμματισμό του νομικού προσώπου ιδιωτικού δικαίου κατά το δοκούν και, σύμφωνα με τις ανάγκες του, αναστατώνοντας και κάνοντας άνω κάτω το πρόγραμμά του και τον προγραμματισμό του.

 Επιπλέον, όπως σημειώνεται και στη διαβούλευση, στην Αιτιολογική Έκθεση παρατηρείται έλλειψη επεξήγησης για τον τρόπο, με τον οποίον ο νέος φορέας θα ικανοποιήσει το ευρύ και ετερόκλητο φάσμα του πολιτιστικού και δημιουργικού φορέα. Ακολουθείτε άκριτα το αγγλοσαξονικό μοντέλο, περί καλλιτέχνη – μάνατζερ, σας είπα πριν γι’ αυτό, το οποίο αποτελεί τη συμπλεγματική απάντηση των διαμεσολαβητών του πολιτιστικού προϊόντος στην καθαυτή υπόσταση του καλλιτέχνη. Αυτοί μας έχουν φάει, κυρίες και κύριοι συνάδελφοι, οι διαμεσολαβητές, η Στέγη Γραμμάτων και Τεχνών - να τα πω με το όνομά τους - και το Ίδρυμα Σταύρος Νιάρχος. Αυτά έχουν σχέση με την τέχνη όσο ένα γαϊδούρι με τη θάλασσα. Η τέχνη καμιά φορά φιλοξενείται και εκεί μέσα, γιατί τυγχάνει να μπει ο κ. Κακάλας, ο κ. Σκουρλέτης, τυγχάνει να μπει ο κ. Καραθάνος και η κυρία Κιτσοπούλου, οι οποίοι αναμφιβόλως είναι καλλιτέχνες πραγματικότατοι, ωστόσο τα προαναφερθέντα Ιδρύματα, τους χρησιμοποιούν, κάθε φορά, για να νομιμοποιήσουν την πατρωνία τους, για να νομιμοποιήσουν το ότι θέλουν να λύνουν και να δένουν και να αποφασίζουν, αν εσείς ή εγώ είμαι πραγματικός καλλιτέχνης ή όχι. Για να μαζικοποιήσουν το προϊόν τους, δηλαδή και να αποκλείσουν όλους τους εν δυνάμει επικίνδυνους. Γιατί στην αρχή του λόγου μου μίλησα για την επικινδυνότητα της τέχνης και για την απορία μου πώς και δεν έχει χαρακτηριστεί ακόμα τρομοκρατία.

Σας λέω, λοιπόν, ότι η χρήση του ΑΚΡΟΠΟΛ, που είναι καλό να αξιοποιηθεί, εντάσσεται σε ένα ευρύτερο σχέδιο εξωραϊσμού της περιοχής, με ό,τι ο βίαιος εξωραϊσμός, - τον έχουμε μάθει, τον έχουμε συνηθίσει απ’ αυτή την Κυβέρνηση - συνεπάγεται για την Αθήνα, την ίδια μάλιστα εποχή, που πάρα πολλοί χώροι τέχνης, που υπάρχουν δεκαετίες - είμαι σε θέση να ξέρω, ότι στην Κυψέλη υπάρχει πολυχώρος τέχνης 11 χρόνια, από δύο συναδέλφους μου, οι οποίοι πια είναι άνω των 60 χρόνων και οι οποίοι, με προσωπικό τους μόχθο, προσωπικά τους χρήματα, αλλά κυρίως προσωπική τους ψυχή, φυλάνε Θερμοπύλες εκεί αποκεντρωμένα. Κάθονται για τη γειτονιά τους, η οποία είναι multi ethnic γειτονιά, σας ενημερώνω, έχει μαύρους, πράσινους, κίτρινους, παπαγάλους, έχει τα πάντα. Επίσης, τέτοιες γειτονιές υπάρχουν πάρα πολλές στο Μεταξουργείο, είναι περιώνυμες. Αυτοί δεκαετίες τώρα, είναι εκτός επιχορηγήσεων. Με τι κριτήρια, άραγε, δίνονται οι επιχορηγήσεις; Και είναι εντυπωσιακό, υπερκομματικό, κύριε Πρόεδρε, ότι η κυρία Υπουργός δεν άλλαξε - και προς τιμήν της - την Επιτροπή. Είναι η ίδια Επιτροπή, που δίνει τις επιχορηγήσεις, που έδινε και επί ΣΥΡΙΖΑ και πολύ φοβάμαι ότι ο ΣΥΡΙΖΑ, επίσης, δεν είχε αλλάξει τα μέλη της και ήταν η ίδια, που έδινε και επί Σαμαρά. Είναι, λοιπόν, μια υπερκομματική Επιτροπή, που δίνει πάντα στους ίδιους ανθρώπους τα χρήματα. Μερικοί απ’ αυτούς τα αξίζουν, μερικοί ουδόλως τα αξίζουν, είναι σκάνδαλο το ότι τα παίρνουν, αλλά, κυρίως, είναι πάρα πολύ θολά τα κριτήρια.

Θα θέλαμε, κυρία Υπουργέ, είναι λίγο άσχετο, αλλά το ζητώ μιας και σας έχω απέναντι μου, τα πρακτικά των αποφάσεων. Γιατί κάποιος πήρε και κάποιος δεν πήρε; Γιατί πάντα είναι οι ίδιοι άνθρωποι;

 Τέλος, εντύπωση προκαλεί το γεγονός ότι ενώ η δημιουργική παρέμβαση τόσο καιρό του κινήματος Support Art Workers - πρωτοβουλία εργαζομένων στις τέχνες, κατά τους τελευταίους μήνες και κατά τη διάρκειά του lockdown, υπήρξε καταλυτική και εξόχως, κατά τη γνώμη μου, πολιτική, καμία προσπάθεια, εν τούτοις, συμπερίληψης της φωνής αυτής, κυρία Υπουργέ, δεν επιχειρήθηκε, κατά την τελική φάση επεξεργασίας του παρόντος νομοσχεδίου σας.

Αναμένουμε, με εξαιρετικό ενδιαφέρον, περισσότερα, για την άποψη που θα έχουν για το νομοσχέδιο οι άνθρωποι των Support Art Workers, αλλά ασφαλώς και όλοι οι άλλοι καλλιτέχνες και εργαζόμενοι στο χώρο των τεχνών.

Θέλω να σας πω ότι στο παρόν νομοσχέδιο το ΜέΡΑ 25 στέκεται επικριτικά. Είμαστε μεταξύ του «παρών» και του «όχι», δεν θα κρύψω τα χαρτιά μας. Θα περιμένουμε, με υπομονή, να ακούσουμε τους φορείς και θα είναι καταλυτική η φωνή τους στο αν θα πάμε στο «παρών» ή στο «όχι», αλλά αντιλαμβανόμαστε το, σε γενικές γραμμές, θετικό πρόσημο του γεγονότος, για να μην είμαι μόνο αρνητικός, του ότι η Νέα Δημοκρατία αποφάσισε επιτέλους να αξιοποιήσει το ακίνητο για τον πολιτισμό, έστω και με τον αγοραίο τρόπο, που αυτή το αντιλαμβάνεται. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείςευχαριστούμε, τον κ. Γρηγοριάδη, Ειδικό Αγορητή του ΜέΡΑ 25.

 Να ανακοινώσω τους φορείς. Έγινε μία σύνθεση από τις προτάσεις, που υπάρχουν από τα Κόμματα. Να πω ότι οι φορείς, που θα προσκληθούν θα είναι οκτώ, για να είναι και η συζήτηση εντός του θέματος του νομοσχεδίου.

Επομένως θα προσκληθούν, η Πανελλήνια Ομοσπονδία Θεάματος Ακροάματος, το Εικαστικό Επιμελητήριο, ο Πανελλήνιος Σύνδεσμος Αιθουσών Τέχνης, το Διεθνές Φεστιβάλ Animation, η Ελληνική Ένωση Κινουμένων Σχεδίων, το Πολιτιστικό Σωματείο ΗΡΟΣ ΑΓΓΕΛΟΣ, το ΕΜΚΕΘΙ και το MIRfestival.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Κυρία Πρόεδρε, έχουμε καλέσει και το Σύλλογο Ελλήνων αρχαιολόγων.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Δεν έχει το νομοσχέδιο κάποια διάταξη που έχει σχέση με τους αρχαιολόγους.

**ΡΑΛΛΙΑ ΧΡΗΣΤΙΔΟΥ(Εισηγήτρια της Μειοψηφίας)**: Φυσικά και έχει, το άρθρο 20. Κύριε Πρόεδρε, ούτως ή άλλως, οι φορείς θα παραστούν μέσω τηλεδιάσκεψης, δεν έχουμε κάποιο θέμα από άποψη χωρητικότητας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Όχι, αλλά κάνουμε μία οργανωμένη συζήτηση επί του θέματος του νομοσχεδίου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Είναι λιγότεροι από 10.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ο κανονισμός λέει μέχρι 10 φορείς.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Μέχρι 10 και έχετε καλέσει 8. Άρα, μπορούμε να φωνάξουμε και άλλους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Μέχρι 10 λέει, άρα 8 είμαστε εντός των 10.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Ούτως η άλλως, έχετε κανονίσει να γίνει τη Δευτέρα, γιατί δεν δοκιμάζετε, αν μπορούν να συμμετέχουν στην ακρόαση φορέων; Γιατί δεν τους προσκαλούμε; Έχετε περιθώριο, αφού είναι μέχρι 10.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Οργανώνουμε τη συζήτησή μας με 8 φορείς.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Δηλαδή, δεν θέλετε να μιλήσουν οι αρχαιολόγοι.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Βερναρδάκης.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ**: Μια ερώτηση μόνο, θα κάνω στην Υπουργό, όχι για το θέμα του νομοσχεδίου, αλλά επειδή έχει προκύψει ένα σοβαρό θέμα. Χθες, η ολομέλεια του ΑΣΕΠ αποφάσισε να προχωρήσουν οι διαδικασίες για την ένταξη των εργαζομένων του παιδικού σταθμού στις οργανικές θέσεις του Υπουργείου, όπως προέβλεπε ο νόμος, ο οποίος είχε ψηφιστεί τον Μάιο ή Απρίλιο 2019 και όπως βεβαίως, προβλέπει και ο Οργανισμός του Υπουργείου Πολιτισμού. Δεδομένου ότι οι εργαζόμενοι αυτοί, εδώ και περίπου δύο μήνες είναι απλήρωτοι, διότι η διοίκηση του εκκαθαριστή, που έχετε θέσει, κυρία Υπουργέ, δήλωσε ότι δεν είχε χρήματα, δεδομένου, επίσης, ότι υπάρχει το νομοθετικό πλαίσιο και υπάρχει πια και ο έλεγχος συνταγματικότητας και διοικητικής νομιμότητας, που έκανε το ΑΣΕΠ, θέλω να σας ρωτήσω, εάν θα προχωρήσετε, γρήγορα, αυτήν την υπόθεση, η οποία αφορά, προφανώς, εργαζόμενους, που δουλεύουν, πάνω από 20 χρόνια, ορισμένοι από αυτούς, απ’ όσο ξέρω, στον παιδικό σταθμό και αν βεβαίως, θα ανασταλούν φημολογούμενες απολύσεις, που έγιναν στο μεσοδιάστημα αυτό, μη εφαρμογής του νόμου της ένταξης και που μεσολαβούσε έως την απόφαση αυτή, που πήρε χθες η ολομέλεια της ανεξάρτητης αρχής.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25)**: Δεν λέω ότι φταίτε εσείς, αλλά και εμείς εκ παραδρομής δεν συμπεριλάβαμε τους Support Art Workers. Οι Support Art Workers έχουν παίξει καταλυτικό ρόλο, είναι ουσιαστικά η μόνη πραγματικά οργανωμένη φωνή των καλλιτεχνών και θα είναι μεγάλη αμαρτία να μην τους έχουμε μαζί μας. Επίσης, συντάσσομαι με την κυρία Χρηστίδου και τον ΣΥΡΙΖΑ, στο γεγονός ότι αφού υπάρχει το άρθρο 20, με το οποίο κινδυνεύουν εμβληματικά μνημεία της χώρας και αγάλματα και ο Ερμής του Πραξιτέλους, π.χ. να παίξει σε διαφημίσεις, κατά την ανάγνωση, που κάνουμε εμείς, εδώ είναι η Υπουργός να μας πει ότι δεν είναι έτσι. Για το λόγο αυτόν κρίνουμε, ότι είναι απαραίτητο αυτό που λέει. Δηλαδή, να έρθουν εδώ, οι αρχαιολόγοι μας. Αρχαιολόγος είστε, κυρία Υπουργέ, φίλοι σας είναι, φέρτε τους!

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σκουρολιάκος.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Κύριε Πρόεδρε, σας ζήτησα προηγουμένως το λόγο και δεν μου τον δώσατε, για να σας ζητήσω να παρέμβετε σε κάτι, που ακούστηκε, όταν ο ΣΥΡΙΖΑ διαμαρτυρήθηκε, γιατί μόλις πριν από σχεδόν 24 ώρες, πήραμε στα χέρια μας το νομοσχέδιο και ακούστηκε από Βουλευτή της Νέας Δημοκρατίας, ότι «αυτοί και δέκα μέρες να τους το δίνατε νωρίτερα, τα ίδια θα έλεγαν». Προφανώς, δεν το ακούσατε, γιατί αν το ακούγατε, θα είχατε παρέμβει. Βέβαια, ο εν λόγω Βουλευτής, αφού έκανε αυτή την εμβριθή πολιτική του ανάλυση, αποχώρησε. Μάλλον τα ήξερε όλα, όσα συζητούμε εδώ και δεν χρειαζόταν να τα ακούσει.

Όμως, υπάρχει ένα πρόβλημα γι’ αυτό το θέμα, τις 24 ώρες νωρίτερα και θέλω να σας πω, χωρίς να θέλω να οξύνω τα πράγματα, ότι υπάρχει ένα θέμα συντονισμού, ανάμεσα στην κοινοβουλευτική μας εργασία και στο Υπουργείο Πολιτισμού. Το γεγονός ότι έρχεται ένα σοβαρό νομοσχέδιο, με σοβαρά άρθρα, όπως ξέρετε πάρα πολύ καλά, 24 ώρες νωρίτερα, δεν είναι σωστό. Δεν είναι σωστό να κάνουμε ερωτήσεις στην Υπουργό, να αργεί να μας απαντήσει και να διαβάζουμε τις απαντήσεις στις συνεντεύξεις της και μετά να παίρνουμε την απάντηση, όπου δεν έχει τόσες πολλές λεπτομέρειες, όσες έδωσε στη συνέντευξη. Θα καταθέσω την απάντηση στα πρακτικά.

Ας πούμε για το θέμα του αναβατορίου, ζητήσαμε χρονοδιάγραμμα, δεν μας το έδωσε, παρότι ήρθε πολύ αργότερα η απάντηση, ενώ, σε συνέντευξη, έδωσε χρονοδιάγραμμα. Είναι ένα θέμα το να συντονιστούμε. Εδώ είμαστε κατ’ αρχήν, για να δουλέψει η Βουλή και μετά δίνουμε και τις συνεντεύξεις μας και κάνουμε ό,τι θέλουμε.

Για το «ΑΚΡΟΠΟΛ» έχει εργαστεί, όπως είναι γνωστό, και ο ΣΥΡΙΖΑ εντατικά, είχε ετοιμάσει και το δικό του νομοσχέδιο. Φανταζόμαστε το «ΑΚΡΟΠΟΛ», ως ένα δημόσιο θεσμό, όπου εκεί θα μπορούσαν να συναντηθούν οι τέχνες, τα γράμματα, οι καλλιτέχνες, χωρίς διακρίσεις, με το νου, βεβαίως, στο κοινό, αλλά θα είναι ένα σημείο, όπου η τέχνη θα ξεκινά και θα ταξιδεύει. Ένας χώρος, όπου θα γίνονται πρόβες, να θυμίσω ότι για τις μικρότερες ομάδες, τις πιο αδύναμες καλλιτεχνικές ομάδες, ο ΣΥΡΙΖΑ είχε προσφέρει χώρους στο Μέγαρο Μουσικής, για να μπορούν να κάνουν τις πρόβες τους, γιατί αυτοί και αν είναι μάνατζερς, αυτοχρηματοδοτούν τις δουλειές τους και κοστίζει πάρα πολύ να νοικιάσεις χώρους να κάνεις πρόβες και παραστάσεις.

Θα μου επιτρέψετε να σας πω, ότι αυτό το νομοσχέδιο, που φέρνετε, έχει μια λογική, ας μου επιτραπεί ο νεολογισμός, «μανατζερίστικη». Δεν μας ενδιαφέρει η εξάσκηση, η άσκηση των καλλιτεχνικών δυνατοτήτων και της δημιουργίας των καλλιτεχνών. Δεν μας ενδιαφέρουν τα εκφραστικά τους μέσα, δεν μας ενδιαφέρει το να συνδιαλλαγούμε με άλλους καλλιτέχνες, ακόμα και άλλων χωρών, αλλά μας ενδιαφέρει να αποκτήσουν οι καλλιτέχνες δεξιότητες μάνατζερ. Αυτό είναι το αφήγημα.

Θα μου επιτρέψετε ένα προσωπικό τόνο.

Να πω ότι επί 45 χρόνια εργάζομαι, ως ηθοποιός, ότι πέρα από τις σπουδές μου στο θέατρο, είχα την ευκαιρία να σπουδάσω και οικονομικά στην πάλαι ποτέ ΑΣΟΕΕ και μάλιστα στο Τμήμα Διοίκησης Επιχειρήσεων και να έχω διευθύνει ένα θέατρο για δέκα χρόνια, πέντε φορές εκλεγμένος και όχι διορισμένος.

Άρα, λοιπόν, εκτιμώ την επιστήμη της διοίκησης επιχειρήσεων, θεωρώ ότι είναι σημαντική, αλλά ξέρω και τις παγίδες, που κρύβει, για έναν καλλιτέχνη.

 Αυτή η μονομανία η μανατζερίστικη μπορεί να είναι πολύ επικίνδυνη για την τέχνη, μπορεί να πάει στην άκρη την τέχνη, μπορεί να φέρει εκπτώσεις, μπορεί να φέρει πράγματα, τα οποία αποστεώνουν, συνθήκες, οι οποίες αποστεώνουν την τέχνη και αυτό που ενδιαφέρει πια τον καλλιτέχνη είναι το χρήμα. Εάν τον ενδιαφέρει μόνο αυτό, έρχεται η έκπτωση στην εργασία, φεύγει η φαντασία, φεύγει η δημιουργία, γίνεσαι ένας διαχειριστής περισσότερο ή λιγότερο ή ίσως καθόλου μίζερος, αλλά η μιζέρια ελλοχεύει σε μια τέτοια αντιμετώπιση, σαν αυτή που φέρνει το Υπουργείο, σε αυτό το νομοσχέδιο.

 Θέλω να πω, ότι βλέπουμε εδώ, στο άρθρο 20, να αποκρυσταλλώνεται αυτή η πολιτική. Εδώ στο άρθρο 20 περιλαμβάνονται ρυθμίσεις, σχετικά με την απεικόνιση μνημείων και τη Γενική Διεύθυνση Αναστήλωσης Μουσείων και Τεχνικών Έργων του Υπουργείου Πολιτισμού και Αθλητισμού.

 Εδώ, λοιπόν, διαβάζουμε για τα αντικείμενα, τα αντίγραφα, ότι «με απόφαση του Υπουργείου Πολιτισμού και Αθλητισμού, η οποία εκδίδεται, ύστερα από γνώμη του αρμόδιου, κατά περίπτωση, Συμβουλίου, καθορίζονται για φορείς ή πρόσωπα πλην των Υπηρεσιών του Υπουργείου Πολιτισμού και Αθλητισμού και του ΤΑΠ», πλην του Δημοσίου, λοιπόν, «όροι και προϋποθέσεις» – προσέξτε – «τα όργανα και η διαδικασία χορήγησης αδείας για την παραγωγή, αναπαραγωγή και διάδοση».

 Τι εννοείτε «διάδοση»;

Είναι τίποτα ιδέες να διαδώσετε ή αντικείμενα; Θα τα διαδώσετε τα αντικείμενα;

Νομίζω, ότι είναι λάθος και η λέξη «στο κοινό απεικονίσεων και αντιγράφων μνημείων έναντι τέλους υπέρ ΤΑΠ, το Ταμείο Αρχαιολογικών Πόρων, κατά τα οριζόμενα στις παραγράφους και λοιπά».

 Συγγνώμη, δίνετε στους ιδιώτες τη δυνατότητα να αντιγράφουν αντικείμενα και να τα πωλούν; Αυτό κάνετε;

 Γιατί εδώ βλέπω το Γενικό Λογιστήριο του Κράτους να λέει, ότι «υπάρχει φόβος ενδεχόμενης απώλειας εσόδων από την παρεχόμενη δυνατότητα έκπτωσης του τέλους χορήγησης της αδείας παραγωγής, αναπαραγωγής και διάδοσης στο κοινό απεικονίσεων και αντιγράφων μνημείων, το ύψος της οποίας δεν δύναται να προσδιοριστεί, εξαρτώμενη από πραγματικά γεγονότα» και βλέπω και εδώ την Έκθεση της Επιτροπής Αξιολόγησης του Υπουργείου Πολιτισμού, που λέει, ότι «από την τροποποίηση του άρθρου 46 του νόμου 3028/ 2002 σημειώνεται, ότι προκαλείται ενδεχόμενη απώλεια εσόδων του ΤΑΠ από την παρεχόμενη δυνατότητα έκπτωσης, επί του τέλους χορήγησης της αδείας για την παραγωγή, αναπαραγωγή και διάδοση στο κοινό απεικονίσεων και αντιγράφων μνημείου».

Στα σχόλια της διαβούλευσης - δεν προλάβαμε να τα δούμε, γιατί τώρα μας ήρθαν όλα - δεν βλέπω να έχετε ενσωματώσει έναν ικανό αριθμό.

 Τελειώνοντας, λοιπόν, και κλείνοντας θέλω να πω, ότι το «ΑΚΡΟΠΟΛ» θα είναι πάντα για μας και ελπίζω ότι η επόμενη προοδευτική κυβέρνηση αυτό θα κάνει, θα αποδώσει το «ΑΚΡΟΠΟΛ» στην καλλιτεχνική κοινότητα, στους δημιουργούς, ώστε να παραχθεί πολιτισμός.

Έχετε μια εμμονή με τις πωλήσεις και στην πώληση των πνευματικών καλλιτεχνικών αγαθών, όμως για να πωλήσεις, κάτι θα πρέπει να το έχεις δημιουργήσει και το «ΑΚΡΟΠΟΛ» που ονειρεύεστε είναι μακριά από το χώρο και τη διαδικασία της δημιουργίας.

 Θέλουμε ένα «ΑΚΡΟΠΟΛ» που θα συναντώνται οι καλλιτέχνες, θα δημιουργούν και θα απλώνονται σε όλη την Ελλάδα και σε όλο τον κόσμο. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριοι συνάδελφοι, θα κάνω μία ανακοίνωση.

 Θα προσκαλέσουμε στους φορείς και το Σωματείο που πρότειναν ο Ειδικός Αγορητής του «ΜέΡΑ25», ο κ. Γρηγοριάδης, αλλά και ο ΣΥΡΙΖΑ, το Σωματείο «Support Art Workers».

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Κύριε Πρόεδρε, με συγχωρείτε.

Τους αρχαιολόγους δεν θα τους καλέσουμε; Τους αρχαιολόγους γιατί δεν τους καλούμε; Γιατί δεν τους καλείτε, μάλλον, γιατί εσείς αποφασίζετε ποιος θα έρθει;

Ο κ. Γρηγοριάδης δεν σας είπε μόνο για τους « Support Art Workers» σας είπε και εκείνος το ίδιο πράγμα για τους αρχαιολόγους.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ:** Κύριε Πρόεδρε, κυρίες και κύριοι συνάδελφοι, θεωρώ, αν μη τι άλλο, το λιγότερο που μπορώ να πω ότι είναι προσβολή στην κοινοβουλευτική διαδικασία όλο αυτό που γίνεται.

Υπάρχει το Δεύτερο Μέρος του νομοσχεδίου, το οποίο δεν είχε εισαχθεί καν για διαβούλευση. Μπήκε την τελευταία στιγμή, πριν λίγες ώρες, με πάρα πολύ σημαντικά άρθρα και καλούμαστε εμείς να μιλήσουμε, λίγες ώρες μετά, χωρίς να υπάρχει καν διαβούλευση.

Εκεί, λοιπόν, στο Δεύτερο Μέρος, που θα ήθελα να επικεντρωθώ, υπάρχει ένα πάρα πολύ σημαντικό άρθρο, κύριε Πρόεδρε, και το λέω σε σας, γιατί είπατε ότι δεν πρέπει να καλέσουμε τον Σύλλογο Ελλήνων Αρχαιολόγων. Υπάρχει το άρθρο 20, το οποίο, όπως σας είπα, μπήκε, χωρίς να προηγηθεί καμία διαβούλευση. Έτσι, καταστρατηγείται ουσιαστικά το θεμελιώδες άρθρο 46 του αρχαιολογικού νόμου 3028/2002, που αφορά την πρόσβαση και χρήση μνημείων και χώρων. Γι’ αυτό είναι επιτακτική ανάγκη - και επιτρέψτε μου να πω ότι από την απόφασή σας θα κριθείτε - να καλέσουμε τον Σύλλογο Ελλήνων Αρχαιολόγων.

‘Όπως είπε και ο κ. Σκουρολιάκος, με την Έκθεση του Γενικού Λογιστηρίου του Κράτους, θα υπάρξει απώλεια εσόδων για το Ταμείο Αρχαιολογικών Πόρων, το ύψος της οποίας δεν μπορούμε ακόμα να το προσδιορίσουμε και έτσι λέει και η Έκθεση, την οποία έχουμε εδώ, ως προς την παραγωγή, αναπαραγωγή και διάδοση στο κοινό, απεικονίσεων και αντιγράφων μνημείων.

Πέραν αυτού, η κυρία Υπουργός, με αυτό το άρθρο, χωρίς όρους, αφήνει ανεξέλεγκτη την παραγωγή απλών αντιγράφων και οι αλλαγές αυτές επιφέρουν ακόμα πιο δυσάρεστα αποτελέσματα στην προστασία των μνημείων και των δικαιωμάτων του κράτους επ’ αυτών.

Εκτός του ότι θεσμοθετείτε την απώλεια εσόδων για το Δημόσιο, καθώς το Ταμείο Αρχαιολογικών Πόρων και Απαλλοτριώσεων (ΤΑΠΑ) αποδίδει μεγάλο ποσοστό των εσόδων, θεσμοθετείτε εσείς και η Κυβέρνηση, που υπερθεματίζει σε πατριωτισμό, τη μη εξουσιοδοτημένη και μη αδειοδοτημένη εμπορική χρήση των αντιγράφων και των απεικονίσεων μνημείων της χώρας από οποιονδήποτε και για οποιαδήποτε χρήση ή σκοπό προορίζονται αυτά, δηλαδή, ακόμα και για μία κακόβουλη χρήση.

Πού είναι το δήθεν ενδιαφέρον, άραγε, για το brand name των μνημείων, που δήθεν το αναβαθμίζετε, όπως λέγατε, άλλωστε, στις προγραμματικές σας δηλώσεις;

Αναρωτιέμαι, πραγματικά, αν οι συνάδελφοι της Νέας Δημοκρατίας έχουν καταλάβει τι προσπαθείτε να κάνετε και ποιους προσπαθείτε να εξυπηρετήσετε με αυτό. Συγκεκριμένα, αφαιρείτε τη διαχρονική υποχρέωση, για προηγούμενη λήψη άδειας, ως προς την παραγωγή, αναπαραγωγή και διάδοση στο κοινό, με οποιονδήποτε τρόπο και μέσω των αντιγράφων και των απεικονίσεων μνημείων.

Εντέχνως, λοιπόν, αφαιρείτε από τη διάταξη την ακριβή φράση «με οποιονδήποτε τρόπο και μέσο στην οποία συμπεριλαμβάνονται οι τεχνολογίες πληροφορικής και επικοινωνίας». Αφού αφαιρείτε αυτό, στη συνέχεια, σπεύδετε να βγάλετε περιοριστική, πρωτοφανή ερμηνεία του όρου «απεικονίσεις» στο κείμενο του νόμου, ερμηνεύοντας τον όρο «απεικόνιση», ως πιστή αποτύπωση.

Εγώ έκανα τον κόπο να μπω σε ένα καλλιτεχνικό λεξικό και σε βάσεις δεδομένων και διαβάζω : «Η απεικόνιση είναι ερμηνεία ή οπτική εξήγηση ενός κειμένου, μιας έννοιας ή μιας διαδικασίας, σχεδιασμένη για ενσωμάτωση σε έντυπα, όπως αφίσες, φυλλάδια, περιοδικά, βιβλία, διδακτικό υλικό, κινούμενα σχέδια, βιντεοπαιχνίδια, ταινίες κ.λπ..»

Επομένως, ήταν ανέκαθεν σαφής η χρήση, η ερμηνεία και η βούληση του νομοθέτη να περιλάβει στο άρθρο 46, περί αδειοδότησης, όλα τα είδη απεικονίσεων των μνημείων, που είναι κτήμα του ελληνικού λαού και να τα προφυλάξει από την αυθαίρετη χρήση της εικόνας. Συνεχίζοντας, θέλω να πω ότι, αφού τα κάνετε όλα αυτά, λέτε ότι τα λοιπά είδη απεικονίσεων υπόκεινται σε αδειοδότηση μόνο, εάν υπάρχουν ειδικές συνθήκες, ως προς την πρόσβαση στο μνημείο και μόνο, αν διενεργείται, με ειδικό εξοπλισμό και ειδικές συνθήκες παραγωγής.

Και όλα αυτά συμβαίνουν στην ανεξήγητη εμμονή σας να θεσμοθετήσετε, κυρία Υπουργέ, εισάγοντας πλήθος εξαιρέσεων, για να γίνει καθεστώς η με κάθε τρόπο εμπορευματοποίηση των μνημείων και των συμβόλων της χώρας, χωρίς να δίνετε λογαριασμό στον αποκλειστικό δικαιούχο αυτών των εσόδων και καταστρατηγώντας το δικαίωμα του κράτους να έχει λόγο για τη χρήση των συμβόλων του. Με ποιο δικαίωμα το κάνετε αυτό;

Και θα ήθελα να τελειώσω, με μια ερώτηση, που νομίζω ότι έχει ο κάθε Έλληνας πολίτης: Εάν μια εταιρεία, με σκοπό το κέρδος, θέλει να χρησιμοποιήσει το κτίριο- σύμβολο, το κτίριο της Βουλής, που σας φιλοξενεί και είναι μνημείο ή τον Λευκό Πύργο ή τον Παρθενώνα, τυπώνοντας στάμπες, με το όνομα και μια αποτύπωση -όπως τη λέτε εσείς- π.χ. πάνω σε σακούλες απορριμμάτων ή σε άλλες συσκευασίες διαφόρων άλλων προϊόντων, ισχυριζόμενη ότι δεν χρησιμοποίησε τα τεχνικά μέσα της παραγράφου 4α΄, αλλά άλλο είδος αποτύπωση, όπως αυτές, που συνειδητά εξαιρείτε, χρειάζεται να πάρει άδεια για αυτή τη χρήση των μνημείων, που θα προκαλεί και θα υποβαθμίζει; Η απάντηση η δική μας είναι «Όχι» και αυτό θα είναι έργο της δικής σας Κυβέρνησης.

Τελειώνοντας, να πω δυο λόγια για το ΑΚΡΟΠΟΛ. Με όλα αυτά, που λέτε, στο νομοσχέδιο, ουσιαστικά, το μετατρέπεται σε Κέντρο Εκπαίδευσης Καλλιτεχνών, αντί για Κέντρο Ελεύθερης Έκφρασης και Δημιουργίας, σύμφωνα με το νομοσχέδιο του ΣΥΡΙΖΑ και όπως ήταν και είναι το όραμα όλου του καλλιτεχνικού κόσμου, στην Ελλάδα.

Επιπλέον, θεωρώ ότι μετατρέπετε το ΑΚΡΟΠΟΛ σε μια «αυλή» του εκάστοτε Υπουργού, ο οποίος θα αποφασίζει οποτεδήποτε να φιλοξενεί σε αυτό τις προσωπικές του εκδηλώσεις και δεξιώσεις, ακόμα και εκτάκτως – προφανώς, χωρίς να τον ενδιαφέρει ο οποιοσδήποτε προγραμματισμός του ίδιου του ΑΚΡΟΠΟΛ. Γι’ αυτό, άλλωστε, αναφέρεται μέσα ότι η Διοίκηση του Νομικού Προσώπου δεν έχει δικαίωμα άρνησης. Και, βέβαια, με αυτό δείχνετε και το σεβασμό, που έχετε, στο σύγχρονο πολιτισμό.

Νομίζω ότι είπα πάρα πολλά για το άρθρο 46.

Και επιμένω ότι πρέπει να κληθεί ο Σύλλογος Ελλήνων Αρχαιολόγων. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Βέττα.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Βέβαια, τοποθετήθηκε η Ειδική Αγορήτρια από την ΕΛΛΗΝΙΚΗ ΛΥΣΗ και κρατάμε επιφυλάξεις.

Ξέρετε, η τέχνη πρέπει να φτερουγίζει. Η τέχνη είναι αυτή, η οποία μιμείται την ίδια τη φύση, την ίδια τη ζωή. Άλλωστε, πολλοί μιλάμε για την πολιτική, που και αυτή είναι μια μορφή τέχνης. Η αρχιτεκτονική ενός κτηρίου είναι τέχνη, το ποίημα, το σύγγραμμα, το τραγούδι.

Ένας μεγάλος συγγραφέας, ο Μπουκόφσκι, κάποτε, έγραψε και είπε ότι «Αυτός που δουλεύει με τα χέρια, είναι εργάτης. Αυτός που δουλεύει με το μυαλό και τα χέρια είναι τεχνίτης. Αυτός που δουλεύει, όμως, με τα χέρια, το μυαλό και την καρδιά είναι καλλιτέχνης.».

Οι καλλιτέχνες πρέπει να είναι ελεύθεροι. Δεν μπορούν να έχουν κλισέ. Πρέπει να έχουμε μία τέχνη, σε όλες τις εκφάνσεις, σε όλες τις μορφές, ελεύθερη, χωρίς να μπαίνουν κάποιες ετικέτες, ταμπέλες, κλισέ, καλούπια. Βέβαια, θα μου πείτε, και η ελευθερία-τέχνη πρέπει να έχει τέμπο, πρέπει να έχει ρυθμό. Αλλά, εδώ, το να ιδιωτικοποιήσουμε την τέχνη, με 17 υπαλλήλους, σε ένα Νομικό Πρόσωπο Ιδιωτικού Δικαίου, θέλει προσοχή.

Γιατί, ξέρετε, επειδή ασχολήθηκα με το θέατρο, ασχολήθηκα πολύ με τη σάτιρα, κάνοντας, πολλά χρόνια, ένα standup comedy - να χρησιμοποιήσω τον αγγλοσαξονικό τύπο-αντιμετώπισα κάποια προβλήματα, με αυτές τις καλλιτεχνικές ευαισθησίες του θεάτρου και της σάτιρας, σε κάποιες παρεξηγήσεις. Η τέχνη δεν έχει παρεξηγήσεις. Η τέχνη έχει, πολλές φορές, παρερμηνείες. Ξέρετε αυτό που έλεγε ο Βίκτορ Ουγκό κάποτε - και νομίζω ότι πρέπει να φιλοσοφούμε θέματα με την τέχνη: «Είναι η διαφορά ανάμεσα στην ομορφιά της φύσης και της τέχνης. Η σάρκα μιας γυναίκας πρέπει να είναι σαν το μάρμαρο, αλλά το μάρμαρο πρέπει να είναι σαν τη σάρκα.». Εδώ τώρα τι κάνουμε; Πολύ φοβούμαι, ότι βοηθούμε μόνο τον πυρήνα και αφήνουμε τους δορυφόρους. Υπάρχουν άνθρωποι αδικημένοι στην Περιφέρεια, γιατί από την Περιφέρεια είμαι, σε ό,τι αφορά τα περιφερειακά θέατρα, σε ό,τι αφορά κάποιες άλλες περιφερειακές εκδηλώσεις. Σε ό,τι αφορά αυτό που λέτε με τους φορείς, όσοι φορείς κληθούν, θα είναι σαν την επικονίαση, για μια ακόμη φορά. Θα είναι καλό, γιατί θα πάρουμε την ευωδία και τη γύρη της τέχνης, η οποία πρέπει να μείνει έξω από κάποιες ιδιωτικές σκοπιμότητες. Η χορηγία είναι όμορφη λέξη, από την αρχαία Ελλάδα, όχι, όμως, το μάνατζμεντ, το οποίο, φαντάζομαι, δεν αντικατοπτρίζει, όπως θα έπρεπε, αυτήν τη μορφή της σύγχρονης τέχνης, αν και η τέχνη είναι πάντα διαχρονική, δεν υπάρχει σύγχρονη και παλιά τέχνη.

 Πάντα, η κάθε γενιά εκφράζεται ελεύθερα γι’ αυτά τα οποία πιστεύει, για τις ευαισθησίες τις οποίες έχει. Ο Λουκιανός είχε πει «δάκρυα τα προοίμια της τέχνης». Όποιος ασχοληθεί με την τέχνη θα κλάψει, αν δεν κλάψει, δεν είναι καλλιτέχνης. Θα κλάψει για τα κακώς κείμενα, θα κλάψει για τις ευαισθησίες, γι’ αυτά που βλέπει, γι’ αυτά που φιλτράρει, αποκωδικοποιεί, για αυτά, που προβληματίζουν τον άνθρωπο. Η τέχνη δεν είναι για όλους ανεξέλεγκτα, γιατί ο καθένας τη βλέπει από τη δική του πλευρά, για να την εκτιμήσει ανάλογα.

 Πολύ φοβούμαι, όμως, ότι κάποιοι άνθρωποι και πάλι θα αδικηθούν. Δεν μπορεί να μπαίνουν κλισέ σε ένα Κέντρο Πολιτισμού, σε ένα ιστορικό κτίριο, που διάβαζα ότι οικοδομήθηκε στις αρχές του προηγούμενου αιώνα και μάλιστα, μέχρι και το άρμα, που μπήκε στο Πολυτεχνείο, το έχουν απαθανατίσει, από τα μπαλκόνια αυτού του κτιρίου. Από μόνο του έχει μια ιστορική αξία, έχει μια παρακαταθήκη. Αλλά, ξέρετε, το θέμα του πολιτισμού, όλες οι κυβερνήσεις το πιάσανε επιδερμικά.

Στα αντίγραφα αυτά, που είπατε, σε ό,τι αφορά τα αρχαιολογικά μνημεία, υπάρχει και ένα λόμπι, από πλευράς των αρχαιολόγων, σε πολλά ζητήματα, που δεν αφήνουν κάποιους ανθρώπους, γλύπτες π.χ., να αναπτύξουν, αν θέλετε, τις ικανότητές τους. Το βλέπω ως φορέα ιδιωτικό, γίνεται μια προσπάθεια, αλλά ξέρετε, εμένα και η λέξη ακόμη «φορέας» δεν μου αρέσει, γιατί τη λέξη «φορέας» τη χρησιμοποιούμε, πολλές φορές, για μετάδοση ασθενειών.

 Τώρα, θα μου πείτε η τέχνη είναι μικρόβιο; Υπάρχουν και τα καλά μικρόβια και μπορεί να χρησιμοποιηθεί για καλό σκοπό, για να ξυπνήσει συνειδήσεις, αλλά, απέναντι σε αυτά, τα οποία λέτε, δεν μπορούμε να τα βάζουμε όλα στο βωμό ενός Συμβουλίου, ενός Δ.Σ., σε ένα νομικό πρόσωπο ιδιωτικού δικαίου και να κρίνουμε μόνο και μόνο, με τα εισιτήρια που θα κάνει ένα θέατρο. Δεν κρίνεται έτσι μια μουσική παράσταση, από έναν ιδιώτη, που θέλει να το εκμεταλλευτεί, εμπορικά και τα μηνύματα, που θα περάσει. Θέλει ιδιαίτερη προσοχή, χωρίς να αποκλείουμε και ανθρώπους, οι οποίοι έχουν ακόμη μέσα τους τον αυθορμητισμό της τέχνης και πρέπει να τους βοηθήσουμε.

 Αδικημένοι οι ηθοποιοί, που έλεγε ο φίλος, εδώ, Κλέων Γρηγοριάδης. Φυσικά, είναι αδικημένοι και αν θέλετε, αν δεν υπήρχε η τέχνη, ο πολιτισμός και το θέατρο, σήμερα δεν θα μιλούσαμε για αρχαία Ελλάδα, θα μιλούσαμε για κάτι άλλο. Μέσω της τέχνης, πέρασε η αρχαία Ελλάδα μέσα μας, γιατί πρέπει να τη μεταλαμπαδεύσουμε και εμείς στους απογόνους, αλλά ο ηθοποιός, που ποιεί ήθος, που έχει την υποκριτική, που έχει τη γλώσσα, πρέπει να ξέρει την ιστορία, πρέπει να έχει και τη γλώσσα του σώματος και της ψυχής. Η ερωμένη των Ελλήνων, που είναι η γλώσσα, αν μιλάμε για πολιτισμό, μέσω των ηθοποιών κρατήθηκε και όχι μέσω κάποιων λεξικών.

 Θέλει προσοχή, κυρία Υπουργέ. Όταν φέρνετε τυχαία νομοσχέδια, θέλει προπαρασκευαστική διαδικασία, θέλει τους φορείς, θέλει διάλογο και, πρωτίστως, τους ίδιους τους καλλιτέχνες. Ο Καραγκιόζης είναι πολιτισμός. Βλέπω, μέσα από το θέατρο σκιών. Πολύ σωστά, γιατί η ίδια η σκιά είναι τέχνη, είναι μορφή τέχνης και από την ίδια τη φύση. Άρα, λοιπόν, φορείς περισσότερους, για να μπορέσουμε, πραγματικά, να βγάλουμε ένα αποστάλαγμα της τέχνης, όπως θέλουμε να την εκφράσουμε και να την αγαπήσουμε στη σωστή της διάσταση. Δεν μπορεί η τέχνη να αποτελεί προνόμιο των ολίγων. Πρέπει να έχει ανοιχτά τα φτερά της, μέσα από ένα φορέα, ο οποίος, όμως, θα έχει κριτήρια, με διαφάνεια για το για ποιους πραγματικά θέλει να είναι αρωγός, για να μπορέσουν αυτό να το εκφράσουν σε λαϊκή βάση. Διότι, πραγματικά, η τέχνη είναι αυτή, που φέρνει την αγαλλίαση, την ηρεμία αλλά, αν θέλετε και τη θλίψη, με την καλή έννοια, στα λαϊκά στρώματα. Αν απαγορέψεις την τέχνη, απαγορεύεις την ίδια τη ζωή. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να σας ενημερώσω, ότι όσοι φορείς θέλουν, μπορούν να στείλουν υπόμνημα, το οποίο θα διανεμηθεί και θα δοθεί σε όλους τους Βουλευτές και σε όλα τα Κόμματα.

Το λόγο έχει η κυρία Μενδώνη.

 **ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού)**: Κύριε Πρόεδρε, κύριοι Βουλευτές. Κατ’ αρχήν, θα απαντήσω στον κύριο Βερναρδάκη, επειδή έθεσε το θέμα αυτό. Είναι προφανές, κύριε Βουλευτά, ότι θα περιμένουμε να δούμε την απόφαση του ΑΣΕΠ. Τι γράφει, δηλαδή, το κείμενο της Ολομέλειας. Ό,τι είναι νόμιμο θα γίνει και προφανώς, οι άνθρωποι θα πληρωθούν. Ήδη, η απόφαση για τα χρήματα είναι στο Υπουργείο Οικονομικών. Επομένως, αυτό είναι κάτι, το οποίο είναι σαφές.

Κύριε Σκουρολιάκο, δεν νομίζω ότι έχουμε καθυστερήσει, ποτέ, να απαντήσουμε. Δεν έχουμε φύγει ποτέ από καμία προθεσμία στον κοινοβουλευτικό έλεγχο. Από εκεί και πέρα, το αν ο όποιος υπουργός, όποιας κυβέρνησης, δίνει συνεντεύξεις, το να ελέγχεται, γιατί δίνει συνεντεύξεις και το τι λέει είναι μάλλον λογοκρισία.

Να ξεκαθαρίσω, επειδή ακούστηκαν διάφορα για τις προσλήψεις. Είναι προφανές ότι οι προσλήψεις θα ακολουθήσουν το ν. 2190/ 94. Δεν πάμε σε μια καινοφανή διαδικασία. Όπως επίσης και οι αμοιβές θα ακολουθήσουν τα όσα προβλέπει το ενιαίο μισθολόγιο. Αυτό το απαντώ οριζόντια, για να ξέρουμε που βρισκόμαστε.

Το ΑΚΡΟΠΟΛ. Φέρνουμε, σήμερα, ενώπιον σας, τη σύσταση ενός νέου φορέα, ενός αναπτυξιακού πολιτιστικού φορέα, με βασικό στόχο, να καταστήσουμε ανθεκτικότερο και ανταγωνιστικότερο το δημιουργικό τομέα και να πετύχουμε συστηματικές διεθνείς συνεργασίες, που θα προβάλλουν τη σύγχρονη δημιουργία της Ελλάδας. Όταν μιλάμε για ενίσχυση και ενδυνάμωση των καλλιτεχνών και των δημιουργών, το λέμε, διότι ακριβώς σεβόμαστε το έργο και την προσωπικότητά τους. Διότι, δεν θέλουμε να έχουμε καλλιτέχνες, οι οποίοι πένονται, ενώ υπάρχουν κονδύλια, τα οποία μπορούν να αξιοποιηθούν. Κατανοούμε, απολύτως, ότι ο καλλιτέχνης δεν μπορεί να αναλώνει ούτε το χρόνο του, ούτε το νου του, για να προσεγγίζει προγράμματα, να καταθέτει φακέλους, να συντάσσει τεχνικά δελτία. Αυτό ακριβώς ερχόμαστε να κάνουμε, με το ΑΚΡΟΠΟΛ. Να δημιουργήσουμε αυτόν τον φορέα, ο οποίος θα επιτρέψει, θα βοηθήσει, τον καλλιτεχνικό και δημιουργικό κόσμο να πάρει τους πόρους, οι οποίοι υπάρχουν, τους οποίους εκμεταλλεύονται, τουλάχιστον, σε επίπεδο Ευρωπαϊκής Ένωσης οι καλλιτέχνες, σε όλες τις άλλες ευρωπαϊκές χώρες, αλλά εδώ δεν υπάρχει βοήθεια σ’ αυτούς τους ανθρώπους.

Θα σας θυμίσω αυτό το οποίο λένε οι Κινέζοι. «Μάθε τους να ψαρεύουν από το να τους δίνετε ψάρια». Εμείς θέλουμε, λοιπόν, να τους βοηθήσουμε να ψαρεύουν, ακριβώς γιατί πιστεύουμε στην καλλιτεχνική δημιουργία. Θέλουμε καλλιτέχνες και δημιουργούς να είναι αξιοπρεπείς, να εργάζονται με αξιοπρέπεια και να μην προσβλέπουν στην όποια επιδοματική πολιτική, την οποία πολλοί θέλουν να καθιερώσουν. Θέλουμε ανθρώπους και επαγγελματίες, που να πατάνε στα πόδια τους, που να έχουν την υποστήριξη, που τους αξίζει, που να μπορούν να αντλούν πόρους, για να μπορούν να θεραπεύουν την τέχνη τους και να ικανοποιούν τις επιλογές τους.

Το ΑΚΡΟΠΟΛ, ως ένας νέος φορέας πολιτισμού και δημιουργίας, έχει αντικείμενο δραστηριότητας, δομημένο σε τρεις άξονες. Έναν άξονα με κέντρο ενδιαφέροντος τα ίδια τα μέλη του πολιτιστικού και δημιουργικού κλάδου. Ένα δεύτερο άξονα, με κέντρο ενδιαφέροντος τη σύγχρονη ελληνική δημιουργία και έναν τρίτο άξονα, με κέντρο ενδιαφέροντος το γενικό κοινό.

Ως προς τον πρώτο άξονα, που αφορά τους ίδιους τους καλλιτέχνες και τους δημιουργούς. Επισημαίνω ότι σήμερα οι καλλιτέχνες δραστηριοποιούνται είτε ατομικά είτε σε μικρές ομάδες σε μη κερδοσκοπικά ή εντελώς άτυπα σχήματα και υπό αυτές τις ευάλωτες μορφές καλούνται να ανταποκριθούν, σε πάρα πολλές περιπτώσεις, σε ασφυκτικές διοικητικές, φορολογικές, εργατικές, ασφαλιστικές και διάφορες άλλες υποχρεώσεις και προθεσμίες. Το ΑΚΡΟΠΟΛ, λοιπόν, φιλοδοξεί να ενδυναμώσει τις δομές αυτές, με την ανάπτυξη δράσεων και προγραμμάτων, όπως η συστηματική επιμόρφωση με σεμινάρια, μέσω συμπράξεων, μεταξύ των πολιτιστικών φορέων, με την καλλιέργεια των διοικητικών δεξιοτήτων των ίδιων των καλλιτεχνών, με την ανάδειξη νέων στελεχών, στον τομέα της πολιτιστικής διαχείρισης, με προγράμματα διά βίου μάθησης. Το ΑΚΡΟΠΟΛ φιλοδοξεί να δημιουργήσει ένα σαφές πλαίσιο δράσεων εξωστρέφειας. Και όταν λέμε δράσεις εξωστρέφειας, δεν περιοριζόμαστε στη συμμετοχή σε διεθνή φεστιβάλ, που ήδη γίνεται, αλλά, για πρώτη φορά, συστηματικοποιούμε το διεθνή θεσμό της φιλοξενίας καλλιτεχνών και δημιουργών. Αυτό αφορά και τους Έλληνες καλλιτέχνες, αυτό αφορά και ξένους καλλιτέχνες, οι οποίοι θέλουν να έρθουν στην Ελλάδα και τους θέλουμε να έρθουν στην Ελλάδα, γιατί θέλουμε να συνεργαστούν, με το δικό μας καλλιτεχνικό δυναμικό.

Ο θεσμός, λοιπόν, αυτός, πρακτικά, συνίσταται στο εξής: Καλλιτέχνες και δημιουργοί από όλο τον κόσμο μπορούν, για συγκεκριμένο χρονικό διάστημα κάποιων μηνών, να ζήσουν και να εργαστούν σε τόπο, εκτός του τόπου κατοικίας τους, σε χώρους, σε στούντιο, κατάλληλα διαμορφωμένους, προκειμένου να μπορέσουν να παράξουν το καλλιτεχνικό τους έργο στο νέο περιβάλλον. Το ίδιο ισχύει και για τους Έλληνες, διότι υπάρχουν προγράμματα, που μπορούν να τα εκμεταλλευτούν Έλληνες καλλιτέχνες, για να εξασφαλίσουν δική τους παραμονή στο εξωτερικό, με τους ίδιους όρους. Το πρόγραμμα ERASMUS PLUS, για παράδειγμα, δεν περιορίζεται στους μαθητές. Αφορά και τους καλλιτέχνες και τους δημιουργούς. Όμως, είναι ελάχιστοι αυτοί, οι οποίοι το έχουν εκμεταλλευτεί. Η ανταποδοτική, λοιπόν, θα λέγαμε προϋπόθεση ενός residency μπορεί να είναι η συμμετοχή του φιλοξενούμενου καλλιτέχνη, σε δικές μας εκθέσεις, μπορεί ακόμα να είναι και η ερευνητική του εργασία, ανεξάρτητα από την παραγωγή ή όχι συγκεκριμένου καλλιτεχνικού έργου.

Στο ίδιο πλαίσιο ενδυνάμωσης των καλλιτεχνικών δομών, το ΑΚΡΟΠΟΛ σκοπεύει να συστήσει και να λειτουργήσει, εντός του κτιρίου του, έναν κόμβο πληροφόρησης, τόσο ψηφιακής, όσο και φυσικής, προκειμένου τα μέλη της δημιουργικής και καλλιτεχνικής κοινότητας να ενημερώνονται για όλες τις δράσεις και δυνατότητες, για τις πηγές χρηματοδότησης, για τα νέα χρηματοδοτικά εργαλεία, που φιλοδοξούμε να δημιουργήσουμε, για πληθώρα άλλων ζητημάτων, που τους αφορούν. Στην πραγματικότητα, μέσα στο ΑΚΡΟΠΟΛ, θέλουμε να δημιουργήσουμε ένα είδος ΚΕΠ, που οι καλλιτέχνες θα μπορούν να ενημερώνονται και να υποβοηθούνται, για τα προγράμματα και πάσης άλλης φύσεως εργαλεία, τα οποία μπορούν να διεκδικήσουν.

Ως προς το δεύτερο άξονα, τη σύγχρονη ελληνική δημιουργία, ο σκοπός του ΑΚΡΟΠΟΛ είναι η διερεύνηση της αμφίδρομης σχέσης, μεταξύ πολιτισμού και τεχνολογίας, η ανάπτυξη προγραμμάτων, γύρω από τη σχέση αυτή, καθώς και η διερεύνηση και συμπερίληψη καινοτόμων πρακτικών στις διάφορες μορφές καλλιτεχνικής δημιουργίας. Στόχος είναι να προσεγγιστεί και να ερμηνευθεί η πολιτιστική κληρονομιά, μέσα από σύγχρονα καλλιτεχνικά μέσα έκφρασης και να δημιουργηθούν συνθήκες, που θα ευνοήσουν την ανάδειξη και παραμονή στη χώρα όλων των αναδυόμενων καλλιτεχνικών δυνάμεων.

Ως προς τον τρίτο άξονα, που είναι το γενικό κοινό, δηλαδή, όλοι μας, ο σκοπός του ΑΚΡΟΠΟΛ είναι η διάχυση της σύγχρονης καλλιτεχνικής δημιουργίας, όχι μόνο μέσω της διοργάνωσης εκδηλώσεων και εκθέσεων, αλλά και μέσω της διάδρασης του κοινού, με τα ίδια τα μέλη του πολιτιστικού και δημιουργικού κλάδου. Ανάπτυξη και υλοποίηση εκπαιδευτικών προγραμμάτων για το γενικό κοινό και για ειδικές κοινωνικές ομάδες, όπως είναι τα παιδιά, οι οικογένειες, τα άτομα άνω των 65, τα άτομα με προβλήματα κινητικότητας. Μας ενδιαφέρει η αναζωογόνηση της περιοχής του Εθνικού Αρχαιολογικού Μουσείου και η δημιουργία ενός νέου προορισμού πολιτισμού και αναψυχής.

Με το προτεινόμενο σχέδιο νόμου, υλοποιούμε προγραμματική μας δέσμευση για τη δημιουργία ενός σύγχρονου ευέλικτου και, κυρίως, πρότυπου φορέα. Πρωτοβουλία, ωστόσο, που δεν εξαντλεί το όραμα της Κυβέρνησης για το σύγχρονο πολιτισμό, αλλά αφετηριάζει το σχεδιασμό, για την ανάδειξη όλων των μορφών πολιτιστικής δράσης και θα συνεχιστεί με τον εκσυγχρονισμό του πλαισίου για τον κινηματογράφο, για το βιβλίο, για τα πνευματικά δικαιώματα, για την καλλιτεχνική εκπαίδευση.

Κύριε Κωνσταντόπουλε, η καλλιτεχνική εκπαίδευση, η διαβάθμιση της και όλο το πακέτο αυτό, το οποίο σωστά το θέσατε, δεν αφορά το ΑΚΡΟΠΟΛ. Αφορά άλλο νομοθέτημα του Υπουργείου Πολιτισμού και, ήδη, το Υπουργείο Πολιτισμού, με το Υπουργείο Παιδείας γιατί είναι συναρμοδιότητα αυτό το θέμα, βρίσκεται σε διάλογο, προκειμένου, σοβαρότατα θέματα της καλλιτεχνικής εκπαίδευσης, τα οποία, τα τελευταία χρόνια, έγιναν όλο και πιο έντονα, να μπορούν να λυθούν, μέσα από ένα ειδικό νομοθέτημα, που αφορά την καλλιτεχνική εκπαίδευση και δεν θα έρθει γρήγορα. Θα μπορούσαν να είχαν έρθει, πολύ πιο γρήγορα, αν δεν είχε μεσολαβήσει η πανδημία του κορονοϊού, η οποία, παρόλα αυτά, έβγαλε στον αφρό και ποικίλα προβλήματα, που αφορούν την καλλιτεχνική εκπαίδευση. Τώρα, σε σχέση με το νομοσχέδιο της Κυβέρνησης ΣΥ.ΡΙΖ.Α., για το ζήτημα του ΑΚΡΟΠΟΛ, θα επισημάνουμε, απλώς, ένα -δύο πράγματα και τα υπόλοιπα θα τα πούμε στην κατ’ άρθρον συζήτηση.

Ενδεικτικά, αναφέρω, ότι με το υπό συζήτηση σχέδιο νόμου, το ΑΚΡΟΠΟΛ δεν είναι, απλώς, ένας εκθεσιακός χώρος, δεν είναι ένας χώρος, που φιλοξενεί εκδηλώσεις, όπως ήταν στην ουσία το νόημα, το πνεύμα του νομοσχεδίου της προηγούμενης Κυβέρνησης. Δημιουργούμε ένα φορέα, που θέλει να ενδυναμώσει τον πολιτιστικό και δημιουργικό κλάδο. Δημιουργούμε ένα νέο φορέα, ένα θεσμικό εργαλείο χρηματοδότησης του πολιτιστικού και δημιουργικού κλάδου. Τους καλλιτέχνες και τους δημιουργούς θέλει να υποστηρίξει το ΑΚΡΟΠΟΛ.

Περαιτέρω, η στελέχωση του ΑΚΡΟΠΟΛ προβλέπεται με προσωπικό μόλις 17 ατόμων, δηλαδή, μία Διεύθυνση και τέσσερα Τμήματα. Αντίθετα, το σχέδιο ΣΥ.ΡΙΖ.Α. είχε τρεις Διευθύνσεις και οκτώ Τμήματα. Το Διοικητικό Συμβούλιό του ήταν επταμελές και αμειβόμενο, το δικό μας Διοικητικό Συμβούλιο είναι πενταμελές και μη αμειβόμενο. Έτσι, για να μείνω σε ένα - δυο πραγματάκια.

Στο προτεινόμενο σχέδιο προβλέπεται ο καινοτόμος θεσμός της Διεθνούς Συμβουλευτικής Επιτροπής, που αντικατοπτρίζει, ακριβώς, τη φιλοδοξία του ΑΚΡΟΠΟΛ να αποτελέσει πρότυπο φορέα. Πρόκειται για μια Επιτροπή προσωπικοτήτων εγνωσμένου κύρους, από το χώρο των τεχνών, των γραμμάτων, της τεχνολογίας και γενικά, των επιστημών, που δεν συνδέονται, λειτουργικά, με το ΑΚΡΟΠΟΛ και δεν αμείβονται. Όμως, μπορεί να είναι οι πρέσβεις του ελληνικού πολιτισμού, της σύγχρονης δημιουργίας, εκτός Ελλάδος. Διότι είναι οι άνθρωποι, οι οποίοι μπορούν να διασυνδέσουν και το ΑΚΡΟΠΟΛ και το καλλιτεχνικό δυναμικό της χώρας με το εξωτερικό. Και να σας πω και κάτι; Δεν πάμε να ανακαλύψουμε την πυρίτιδα. Αυτού του είδους οι διεθνείς επιτροπές, οι συμβουλευτικές επιτροπές, που δεν έχουν – επαναλαμβάνω – θεσμικό ρόλο, άρα, δεν λειτουργούν, μέσα στη δομή, συμβουλές δίνουν, υπάρχουν σε όλους τους πολιτιστικούς οργανισμούς, που αφορούν τη σύγχρονη δημιουργία, σε όλες τις ευρωπαϊκές χώρες και επίσης, σε πάρα πολλούς τέτοιους οργανισμούς, αντίστοιχους, της Αμερικής. Στην πραγματικότητα, είναι ο σύνδεσμος της σύγχρονης ελληνικής δημιουργίας του ΑΚΡΟΠΟΛ, με το διεθνές καλλιτεχνικό και πολιτιστικό γίγνεσθαι.

Για να μην παίρνω πολύ χρόνο, από το Δεύτερο Μέρος, που είναι οι λοιπές διατάξεις, θα σταθώ σε δύο - τρία σημεία μόνο. Κατ’ αρχήν, με το άρθρο 16 - που στην πραγματικότητα, είναι το θέμα του voucher του πολιτισμού - ρυθμίζεται θέμα, το οποίο έχει τεθεί από όλες τις πλευρές, από όλους τους φορείς. Δεν είναι καινοτομία πάλι δική μας. Συμβαίνει και σε πάρα πολλές άλλες χώρες.

Αυτό το οποίο είναι πολύ σημαντικό, κατά την κρίση μας, είναι το άρθρο 17, που μετά από πολλά -πολλά χρόνια, λύνεται οριστικά το θέμα της φιλοξενίας του ΕΜΣΤ, του Εθνικού Μουσείου Σύγχρονης Τέχνης, στο κτίριο του πρώην εργοστασίου ΦΙΞ. Το ΕΜΣΤ, ήδη, στεγάζεται εκεί, το κτίριο, όμως, δεν του ανήκει, ανήκει στην «Αττικό Μετρό». Με το άρθρο, λοιπόν 17, χωρίς αντάλλαγμα, παραχωρείται το κτίριο του ΦΙΞ, ιδιοκτησίας της «Αττικό Μετρό», στο Μουσείο Σύγχρονης Τέχνης.

Επίσης, αυτό το οποίο θεωρώ ότι είναι ιδιαίτερα σημαντικό, διότι εξορθολογίζει τη διοίκηση των Οργανισμών - και το έχουν ζητήσει οι ίδιοι οι καλλιτεχνικοί διευθυντές των οργανισμών - είναι το άρθρο 24, στο οποίο προβλέπεται η θέση διοικητικού και οικονομικού διευθυντή σε Νομικά Πρόσωπα Ιδιωτικού Δικαίου, που εποπτεύονται από το Υπουργείο Πολιτισμού και τα Νομικά Πρόσωπα αυτά, έχουν κύριο σκοπό, την καλλιτεχνική και πολιτιστική φύση. Και αυτό, προκειμένου ο Διευθυντής αυτός να αναλάβει την εποπτεία και το συντονισμό των διοικητικών και οικονομικών υπηρεσιών, ώστε οι υπηρετούντες καλλιτεχνικοί διευθυντές να μπορούν να επιτελέσουν το καλλιτεχνικό και επιστημονικό τους έργο, απαλλαγμένοι από διοικητικά βάρη. Αυτό έχει ζητηθεί και από τους καλλιτεχνικούς διευθυντές των Οργανισμών.

Τέλος, πάμε στο άρθρο 20 και μετά, θα κάνω μία - δύο παρατηρήσεις ακόμα. Προφανώς, δεν έχει γίνει κατανοητό ότι το άρθρο 20 δεν αφορά εμπορικούς σκοπούς, για να μιλήσω «για τις σακούλες με τα απορρίμματα», που άκουσα, προηγουμένως. Εάν κάποιος, θέλει να εμπορευτεί σακούλες με απορρίμματα, με σύμβολα πολιτιστικά αγαθά, προφανώς, έχει εμπορικό σκοπό, επομένως, οφείλει να ζητήσει αδειοδοτήσεις.

Επίσης, για να σας ενημερώσω, 16 συνεδριάσεις με υπηρεσιακούς παράγοντες και αρχαιολόγους, μόνον υπηρεσιακούς παράγοντες και μέλη του Νομικού Συμβουλίου του Κράτους διαμόρφωσαν τη συγκεκριμένη διάταξη. Δεν διαμορφώθηκε από την πολιτική ηγεσία και δεν υπήρξε παρέμβαση της πολιτικής ηγεσίας. Διαμορφώθηκε από υπηρεσιακούς παράγοντες, το Νομικό Συμβούλιο του Κράτους σε 16 συνεδριάσεις, απλώς, για να έχετε και αυτήν την ενημέρωση και θα τα πούμε, άλλωστε, τα υπόλοιπα στην κατ’ άρθρον συζήτηση.

 Αυτό το οποίο θα παρακαλούσα την κυρία Χρηστίδου, επειδή μίλησε για «αναξίως καταβληθείσες επιχορηγήσεις», είναι να μας δώσει επώνυμα ποιοι είναι αυτοί, οι οποίοι, αναξίως, επιχορηγήθηκαν και να σας δώσω τη διαβεβαίωση - αυτό άλλωστε είναι κάτι το οποίο ελέγχεται πάρα πολύ εύκολα - ότι καμία επιχορήγηση δεν διαφοροποιήθηκε από την διαδικασία, την οποία προβλέπει το Μητρώο Επιχορηγήσεων των πολιτιστικών Φορέων και οι ειδικές ανεξάρτητες επιτροπές. Σημειωτέον, το ανέφερε ο κ. Γρηγοριάδης, προηγουμένως, υπάρχουν περιπτώσεις, που οι επιτροπές αυτές, οι οποίες, φέτος, το 2020, επιλήφθηκαν των επιχορηγήσεων, δεν τις αλλάξαμε, ήταν οι επιτροπές, τις οποίες είχατε χρησιμοποιήσει και εσείς, επί ΣΥ.ΡΙΖ.Α..

Επίσης, θα ήθελα να κατονομάσετε τους καλλιτεχνικούς διευθυντές, που βρίσκονται με κομματικά και αδιαφανή κριτήρια, στη θέση τη συγκεκριμένη, διότι μιλάτε για προκηρύξεις, έχοντας φυσικά απωλέσει τη μνήμη, ότι οι προκηρύξεις, οι οποίες είχαν γίνει από την προηγούμενη Υπουργό Πολιτισμού, δεν είχαν νομική εξουσιοδότηση και σε πάρα πολλές περιπτώσεις ήταν «φωτογραφικές» και γι’ αυτό και τις καταργήσαμε. Οι προκηρύξεις των καλλιτεχνικών διευθυντών, όπως έχουμε πει, θα γίνουν. Όταν τοποθετήθηκαν οι πρώτοι καλλιτεχνικοί διευθυντές, που ήταν του Ελληνικού Φεστιβάλ και του Εθνικού Θεάτρου, είπαμε ότι στον επόμενο χρόνο, με το που θα παρέλθει ένας χρόνος από την τοποθέτησή τους, θα βγουν οι προκηρύξεις για τους επόμενους. Ο χρόνος αυτός συμπληρώνεται, αρχές Σεπτεμβρίου, τότε λοιπόν θα βγουν οι προκηρύξεις.

Όσο για το «Ακροπόλ», ακολουθούμε την ίδια διαδικασία. Το «Ακροπόλ» πρέπει να λειτουργήσει αμέσως, διότι έχει ήδη εξασφαλίσει - και αυτό το είχε κάνει η προηγούμενη Κυβέρνηση, εμείς απλώς το επιβεβαιώσαμε - συγχρηματοδότηση 3.800.000 ευρώ από το τρέχον ΕΣΠΑ. Εάν, λοιπόν, δεν τοποθετηθεί διευθυντής τώρα - και περιμένουμε να γίνει, μέσω προκήρυξης - πολύ απλά θα χαθεί αυτό το ποσόν της χρηματοδότησης.

Η κυρία Χρηστίδου μίλησε για «παραμάγαζο», γιατί ιδρύουμε αυτό το αυτοτελές Τμήμα και μίλησε για «αδιαφάνεια». Θα τα πούμε και στην κατ’ άρθρον συζήτηση, απλώς θα ήθελα να την πληροφορήσω, ότι με το Προεδρικό Διάταγμα 4 του 2018, υπήχθησαν απευθείας στον Υπουργό 6 τέτοιες Υπηρεσίες. Οι Υπηρεσίες αυτές είναι «παραμάγαζα», γιατί υπάγονται στον Υπουργό Πολιτισμού;

 Επίσης, να σας διευκρινίσω, ότι αυτό το οποίο εμείς προβλέπουμε, ως Αυτοτελές Τμήμα Επικοινωνίας και Δημοσίων Σχέσεων, δεν κάνει τίποτε άλλο παρά να εξορθολογίζει τη λειτουργία αυτού, που εσείς, στο δικό σας Προεδρικό Διάταγμα, το 2018, είχατε ονομάσει «Αυτοτελές Τμήμα Τύπου Επικοινωνίας και Προβολής». Είναι δύο λειτουργίες, οι οποίες, για λόγους διαφάνειας, δεν μπορεί να διαπλέκονται και να συμπλέκονται. Το Τμήμα Τύπου πρέπει να κάνει αυτό, που πρέπει να κάνει και ένα άλλο Τμήμα Αυτοτελές Δημοσίων Σχέσεων, να κάνει αυτά, τα οποία, ούτως η άλλως, ως αρμοδιότητες, γίνονται από το αυτοτελές Τμήμα Τύπου και Επικοινωνίας - άρθρο 10 του Προεδρικού Διατάγματος 4 του 2018.

Από κει και πέρα, αυτά τα οποία ακούστηκαν, για «μετακινήσεις της πολιτικής ηγεσίας», είναι προφανές ότι με τον ίδιο τρόπο, που μετακινείται, σήμερα, η πολιτική ηγεσία ή μετακινείτο, στο παρελθόν, ελέγχεται απολύτως από τις οικονομικές Υπηρεσίες το σύνολο των μετακινήσεων και των πολιτικών προσώπων και των μετακλητών και των αποσπασμένων και των υπηρεσιακών παραγόντων από τις αρμόδιες οικονομικές Υπηρεσίες. Αυτό είναι προφανές ότι θα συνεχίσει να συμβαίνει, επομένως, απλώς, με το νέο αυτό Τμήμα, εξορθολογίζουμε το δικό σας Τμήμα, αυτοτελές του άρθρου 10 του συγκεκριμένου Προεδρικού Διατάγματος. Επίσης, θεωρώ προσβλητική τη λέξη «παραμάγαζο», όταν αφορά δημόσιες Υπηρεσίες, οι οποίες εξυπηρετούνται από δημόσιους λειτουργούς.

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστώ πολύ την κυρία Υπουργό.

Ολοκληρώθηκε η συνεδρίαση της Επιτροπής μας, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού, «Κέντρο Πολιτισμού και Δημιουργίας «Ακροπόλ» και άλλες διατάξεις».

Λύεται η συνεδρίαση.

Στο σημείο αυτό έγινε η γ΄ εκφώνηση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος,  Λοβέρδος Ιωάννης – Μιχαήλ (Γιάννης),  Μακρή Ζωή (Ζέττα), Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Στύλιος Γεώργιος, Ταραντίλης Χρήστος, Τζηκαλάγιας Ζήσης, Χειμάρας Θεμιστοκλής (Θέμης), Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία (Νατάσα), Ζεϊμπέκ Χουσείν, Μάλαμα Κυριακή, Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Καμίνης Γεώργιος, Κωνσταντόπουλος Δημήτριος, Παπανδρέου Γεώργιος (Γιώργος), Δελής Ιωάννης, Στολτίδης Λεωνίδας, Λαμπρούλης Γεώργιος, Ασημακοπούλου Σοφία - Χάιδω, Μπούμπας Κωνσταντίνος, Γρηγοριάδης Κλέων και Σακοράφα Σοφία.

Τέλος και περί ώρα 16.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**